Kisah Rasulullah S.A.W Dan Haiwan

2)Antara bukti kasih sayang Baginda terhadap haiwan ialah menjaga haiwan tunggangan Baginda dengan baik serta memberikan nama kepada mereka.Baginda mempunyai berberapa haiwan peliharaan,iaitu;

a)Seekor unta betina, diberi nama Al Qashwa’ atau juga dipanggil sebagai Al Adhba’.

b)Kuda yang diberi nama As Sakb

c)Kambing yang susunya diperah sebagai minuman baginda,diberi nama Al Ghaythah

d)Baghal (haiwan kacukan kuda dan keldai) diberi nama Ad Duldul

e)Keldai yang diberi nama Al Ya’fur

Adapun kisah yang menyatakan baginda mempunyai kucing,tidak dapat saya temukan riwayat yang sabit,meskipun berstatus dhaif setakat ini sepanjang pembacaan dan penelitian.Wallahu A’lam.

3)Baginda melarang dari melastik burung dengan tujuan suka-suka dan bukan untuk berburu.

4)Baginda juga melarang dari membunuh katak,dan menyatakan bunyi katak adalah bentuk tasbih katak kepada Allah.

5)Baginda juga melarang dari membakar haiwan hidup hidup dengan tujuan untuk membunuhnya.

6)Seorang wanita pernah disabdakan Baginda akan berada dalam neraka kerana menzalimi kucing yang dipeliharanya

7)Seorang sahabat dari golongan Ansar,pernah ditegur dengan keras oleh Baginda kerana tidak memberi makan unta tunggangannya dengan baik,sehingga unta itu datang dan mengadu kepada Baginda dalam keadaan menangis.

8)Seorang sahabat juga ditegur dengan sabda Baginda “Apakah engkau ingin membunuhnya dua kali?” kerana dia telah mengasah pisau sembelihannya di hadapan haiwan yang akan disembelihnya

9)Baginda juga melarang dari menunggang haiwan tunggangan terlalu lama sehingga akan memenatkan haiwan tersebut.

10)Baginda juga pernah menegur sahabat yang telah mengambil anak burung dari sarangnya,sehingga menjadikan ia terpisah dari induknya.

Rujukan;

1)Wasail Wusul ila Syamailur Rasul,
Qadhi Yusuf An Nabhani رحمه الله رحمة وسعة

2)Muhammad صلى الله عليه و سلم Al Insan Al Kamil,
Al Allamah Dr Sayyid Muhammad Alawi Al Maliki رحمه الله رحمة وسعة


Berapa Banyak Dewata Yang Dipuja Oleh Kaum Maya?

Maya merupakan sebuah masyarakat yang mengamalkan kepercayaan politeisme yakni memuja banyak dewa dan dewi. Dewata-dewata dalam pantheon Maya kononnya berkuasa ke atas setiap aspek alam dan kehidupan manusia, di samping memiliki sifat yang agak kompleks.

Dewa dan dewi Maya lazimnya bersifat dualistik dan sering berubah-ubah. Sehingga kini, terdapat sekurang-kurangnya 250 dewata Maya telah dikenal pasti.

PEMAHAMAN MAYA TERHADAP SISTEM KEPERCAYAAN MEREKA

Kerumitan pantheon Maya berkemungkinan mencerminkan betapa teratur dan tersusunnya masyarakat Maya. Tidak seperti Aztec yang mengintegrasikan seluruh sfera budaya mereka kepada sebuah entiti tunggal, Maya tidak berbuat demikian. Sebaliknya, tamadun Maya merupakan suatu identiti yang menghimpunkan sejumlah entiti dalam sebuah konfederasi.

Setiap komuniti Maya bebas untuk menafsirkan kepercayaan mereka dalam keadaan yang dirasakan paling sesuai. Sebagai susulan, nama dan sifat dewata-dewata Maya pun berubah mengikut zaman dan tempat.

Tambahan lagi, di kala maklumat tentang pantheon Aztec sudah pun dihimpunkan seawal zaman kolonial lagi, usaha keilmuwan ke arah pemahaman tentang pantheon Maya hanya dilakukan pada awal kurun ke-20.

PENGENALPASTIAN KE ATAS SISTEM KEPERCAYAAN MAYA DAN BIBIT PEMAHAMAN TENTANGNYA

Ilmuwan yang diberikan kredit atas usaha pertama menghimpunkan (mengkompilasikan) ikonografi dewata-dewata Maya adalah Paul Schellhas. Monograf berkenaan dewata Maya ditemui pada manuskrip-manuskrip yang diterbitkannya pada tahun 1910.

Memandangkan sistem tulisan Maya masih belum dapat ditafsirkan pada waktu itu dan dengan demikian nama dewata-dewata Maya tidak dapat diketahui, maka Schellhas pun mencipta satu kod abjad bagi setiap dewata yang beliau berjaya kenal pasti.

Pada masa-masa terkemudian setelah sistem tulisan Maya sudah difahami, barulah nama sebenar dewata-dewata tersebut dapat dikenal pasti. Berkat usaha keilmuan sebegini, maka kita pun berpeluang menelusuri serba-sedikit sistem kepercayaan masyarakat Maya.

ADAKAH MASYARAKAT MAYA HANYA MEMUJA SATU DEWATA TERULUNG?

Ilmuwan masih kurang jelas sama ada masyarakat Maya mempunyai satu dewata terulung ataupun tidak. Apapun, kita mengetahui bahawa mereka memuja sejumlah dewata yang penting. Salah satu contohnya adalah ‘Dewa B’, jika menurut Schellhas, yang kemudiannya dikenali sebagai Chak.

Chak diperkirakan sebagai salah satu dewa tertua dalam pantheon Maya. Chak adalah dewa kilat dan hujan serta sering dikaitkan dengan kesuburan tanah sekaligus menjadikannya sebagai dewata yang sangat penting. Chak kadangkala digambarkan sebagai seorang lelaki tua dengan ciri-ciri reptilian/amfibia dan berhidung panjang dan melengkung.

DEWATA LANGIT – DEWA MATAHARI MAYA

Satu lagi dewata terkemuka bagi masyarakat Maya adalah ‘Dewa G’, iaitu dewa matahari Maya yang kemudiannya dikenali dengan nama Ahau Kin atau Kinich Ahau. Signifikasi yang dipegang oleh dewata ini dalam sistem kepercayaan Maya dapat dibuktikan menerusi penggunaan namanya sebagai gelaran diraja.

Tambahan lagi, gambaran Ahau Kin dapat ditemui pada sejumlah ukiran di piramid Maya. Dewa ini sering digambarkan memiliki jambang, yang berkemungkinan merupakan simbol sinaran matahari.

Beliau juga digambarkan sebagai lelaki separuh usia atau bagi beberapa keadaan lain, sebagai individu berusia. Selain golongan diraja, Ahau Kin juga lazim dikaitkan dengan harimau kumbang, api dan pemancvngan.

DEWI BULAN MAYA

Ahau Kin bukanlah satu-satunya dewata Maya yang digambarkan sebagai dewata yang mewakili dua kumpulan usia yang berbeza. Keadaan ini juga berlaku bagi ‘Dewi I’ atau dikenali sebagai Ix Chel si dewi bulan. Sebagai kepilan nota, terdapat satu lagi dewi lain, iaitu ‘Dewi O’ atau Chac Chel si dewi pelangi.

Ix Chel dikaitkan dengan kelahiran, kandungan dan kesuburan manakala Chac Chel pula mentadbir aspek kem4tian dan kemvsnahan.

Dipercayai bahawa dua dewi ini pada hakikatnya adalah dua aspek yang saling berbalikan bagi satu dewata tunggal, sesuai dengan sifat dualistik yang sinonim dengan dewata Maya. Apapun, terdapat juga kemungkinan bahawa Ix Chel dan Chac Chel sememangnya adalah dua dewata yang berbeza.

SEBAHAGIAN SENARAI DEWA-DEWI MAYA

Selain daripada dewata-dewata yang telah disebutkan di atas, terdapat banyak lagi dewa-dewi dalam pantheon Maya yang berkuasa ke atas aspek alam dan kehidupan manusia. Misalnya, terdapat dewa kem4tian, Yum Cimil atau Ah Puch; dewa cuaca buruk, Huracan (berasal dari perkataan Inggeris iaitu hurricane); dan dewa hutan, Yum Kaax.

Selain itu, terdapat juga beberapa dewata tertentu yang mungkin dianggap sebagai dewa yang janggal pada hari ini. Contohnya, Ixtab si dewa pembvnuhan diri. Ixtab digambarkan sebagai wanita yang lehernya dililit dengan seutas tali, lantaran menggantvng diri dianggap sebagai suatu cara yang terhormat untuk membvnuh diri dalam kalangan masyarakat Maya.

Walaupun terdapat sebanyak 250 dewa-dewi Maya yang telah dikenal pasti setakat ini, ilmuwan memperkirakan bahawa jumlah tersebut mungkin jauh lebih banyak lagi.

TERJEMAHAN
Wu Mingren. (25 November 2018). How Many Maya Gods Were Worshipped? Hint: There Were Hundreds! Ancient Origins.
https://www.ancient-origins.net/myths-legends-americas/mayan-gods-0011052


Manuskrip Berusia 700 Tahun Ini Dedah Kisah Sebenar Camelot

Siapa sangka, empat jilid manuskrip yang dikarang oleh filsuf Perancis Jean Gerson menyimpan tujuh fragmen kertas kulit mengandungi kisah Merlin dari kisah legenda Camelot. Manuskrip ini ditemui oleh para penyelidik sejarah dalam koleksi buku yang dimiliki Perpustakaan Koleksi Khas Universiti Bristol pada 2019. Ramai percaya fragmen kertas kulit ini merupakan salinan terawal teks Vulgate, sebuah teks berkisar tentang legenda Camelot yang dikarang pada abad ke-13.

Teks Vulgate menjadi asas kepada Le Morte d’Arthur, legenda Raja Arthur yang dikarang oleh Sir Thomas Mallory. Bagi menampakkan tulisan yang telah pudar dari kertas kulit dinyatakan, tujuh fragmen ini diimbas menggunakan imbasan lanjutan terkini. Ia bukan sekadar membantu mengembalikan semula tulisan tetapi menyatakan jenis dakwat yang digunakan.

Menurut cendekiawan kesusasteraan Zaman Pertengahan dari Universiti Bristol, Profesor Leah Tether, analisis mendapati fragmen-fragmen ini sudah wujud antara 1250 hingga 1275. Sementara analisis linguistik dan tulisan mendapati ia dihasilkan di utara atau timur laut Perancis. Ini menjadikan manuskrip ini sebagai antara yang tertua di UK memandangkan manuskrip bertulis terawal ditulis antara 1300 hingga 1350.

Prof Tether percaya fragmen ini pada asalnya dianggap sebagai sampah lalu dikitar semula dan dijadikan sebagai pengikat kulit buku. Berdasarkan analisis pada pengikat kulit lain, ia dipercayai dibuat sama ada di Oxford atau Cambridge sekitar sebelum 1520. Tidak diketahui mengapa ia diketepikan begitu saja tetapi ia berkemungkinan disebabkan sudah wujud salinan baru kisah Raja Arthur dalam Bahasa Inggeris.

Penyelidikan mereka turut mendapati manuskrip Bristol Merlin itu pada asalnya dimiliki oleh seorang pegawai gereja bernama Tobias Matthew. Matthew pernah menjawat kedudukan sebagai Arcbishop of York dari 1606 hingga 1628. Manuskrip ini diperoleh semasa tempohnya sebagai dekan dan bishop di Kolej Durham, Oxford. Semasa menjawat dua kedudukan itu, Matthew suka mengumpul buku-buku yang pernah dimiliki pendeta-pendeta Kristian.

Kebanyakan koleksi buku ini mempunyai pengikat kulit Oxford. Ia bukan sesuatu yang asing memandangkan kebanyakan pendeta Kristian mendapat pendidikan di Kolej Durham. Hari ini, ia dikenali sebagai Kolej Trinity. Matthew kemudiannya mendermakan semua buku yang dimilikinya kepada Perpustakaan Awam Bristol termasuk manuskrip Bristol Merlin.

Selepas menyalin semula kandungan fragmen ke Bahasa Inggeris, mereka mendapati terdapat sedikit perbezaan kisah Raja Arthur mengikut versi moden dan versi Vulgate. Contohnya, keterangan tindak-tanduk watak dilihat jauh lebih terperinci terutama bila pertem.pu.ran berlaku.

Pada satu bahagian teks, Merlin memberi nasihat tentang siapa harus mengetuai empat buah divisyen yang membentuk angkatan Arthur. Empat pemimpin yang dipilih jauh berbeza dengan penceritaan versi moden.

Begitu juga dengan Raja Claudas, lawan Arthur yang memerintah satu wilayah Perancis yang dipanggil Terra Deserte atau Tanah Yang Ditinggalkan. Mengikut versi moden, Claudas mengalami kecederaan pada bahagian peha. Tetapi mengikut versi lama, lu.ka tersebut sebenarnya merujuk kepada alat sulit yang dipo.to.ng atau ma.ti pucuk.

Satu lagi perbezaan naratif ialah hubungan antara Merlin dengan Viviane di mana Mallory dan versi moden menjadikannya sebagai Lady of the Lake. Versi moden yang mengatakan Viviane menggoda ahli sihir itu dan memen.ja.rakannya di sebuah menara sebelum mereka berasmara. Setelah itu, Lady of the Lake meninggalkannya di menara itu agar Merlin ma.ti secara perlahan.

Tetapi mengikut versi Vulgate, Merlin tinggal bersamanya selama seminggu sebelum jatuh hati kepada Viviane. Bagaimanapun, beliau berjaya mengelak daripada diajak ke ranjang sebelum menyertai pasukan Arthur dan pulang ke England.

RUJUKAN:

Randall, Ian. (2021). Legend of King Arthur revealed: Experts decode seven pages of a 700-year-old manuscript – one of the earliest of its kind – telling the story of Camelot, including a romance between Merlin the Magician and the enchantress Viviane. Daily Mail.


Kekalahan Memalukan Tentera Australia Lawan Burung Emu

Semua orang akan kalah kalau lawan dengan burung sendiri. Entah kenapa, Australia tidak mengambil iktibar daripada fitrah semulajadi ini. Mereka selamba mengisytiharkan per.ang terhadap burung emu pada 2 November 1932.

Lapan hari kemudian, peper.angan ini ditamatkan… dan Australia tewas. Apa yang sebenarnya berlaku? Apa yang menyebabkan Australia cuba lawan emu?

Masalah bermula selepas Per.ang Dunia Pertama. Australia yang tiada kena mengena dengan Dunia Eropah pun diheret sekali sebagai tanda solidariti dalam Empayar British.

Lebih daripada 300,000 warga Australia dibawa ke medan pepe.rangan, terutamanya di Timur Tengah dimana mereka berjaya menak.luki Gaza dan Jerusalem daripada tangan Uthmaniyah.

Sekurang-kurangnya 60,000 anggota terbµnµh. Dan 150,000 anggota lagi mengalami keced.eraan. Ramai yang pulang ke tanah air mendapati keadaan sudah jauh berbeza. Kerana mereka perlu mengharungi Kemelesetan Besar pula.

Australia ketika itu mempunyai sebuah program pertanian (seperti FELDA senang kata). Cuma mereka menanam gandum, dengan jaminan subsidi daripada pihak kerajaan.

Angkara Kemelesetan Besar, kerajaan terpaksa mungkir janji (macamlah tak faham politik). Harga gandum mentah menjunam secara mendadak. Tanpa subsidi, para petani ini tentu sekali terpinga-pinga.

Mereka sangat bersedia untuk menuai hasil. Tetapi mereka enggan menghantar hasil tuaian (Johnson, 2006).

Sudahlah jatuh kerana punca pendapatan terjejas… petani-petani ini ditimpa tangga pula. Kerana mereka berdepan dengan bala penghijrahan burung emu.

Bagi yang tidak tahu, emu bukanlah burung kecil seperti pipit misalnya. Tingginya saja boleh mencecah 1.9 meter dengan kelajuan 50 km/j.

Sekarang bayangkan burung begitu besar memecut laju, dengan berat 18 hingga 60 kilogram. Itulah nasib petani-petani Australia ini. Bukan seekor dua… malah bukan 10 atau 20 ekor… jauh sekali 100 ke 200 ekor pun.

Kerana golongan petani ini berdepan dengan penghijrahan 20,000 ekor burung emu.

Asalnya kawanan emu ini berhijrah ke kawasan pesisiran laut. Tetapi untuk industri pertanian, warga Australia telah mengusahakan tanah berhampiran. Kawanan emu ini lebih suka dengan pengairan baru ini.

Jadi mereka berkampung di ladang gandum Chandler dan Walgoolan.

Mereka tidak datang seorang diri. Begitu laju mereka merem.pµh pagar ladang, membuka laluan untuk arnab yang menjadi perosak tanaman.

Para petani ini tidak bercakap banyak. Mereka meminta kelulusan daripada Menteri Pertahanan iaitu Sir George Pearce, untuk menggunakan sen.jata api mesin. Pearce pun bersetuju… cuma meletakkan syarat yang mesingan ini hanya boleh digunakan anggota ten.tera sahaja.

Para petani harus menyediakan makanan, tempat tinggal dan bayaran untuk pelµrµ.

Bunyi Semboyan

Amanah perjµangan ini diletakkan pada bahu Mejar G.P.W. Meredith yang mengetuai Sarjan S. McMurray dan Gunner J. O’Halloran. Mereka membawa 10,000 butir pelµrµ (Robin, et al., 2009).

Hujan lebat menangguhkan operasi mereka, kerana kawanan burung lari berselerakan.

Musim hujan berhenti pada 2 November 1932. Dan para anggota pun turun padang untuk mengumpulkan kulit emu (untuk dibuat topi).

Pada hari pertama, mereka terserempak dengan 50 ekor emu yang entah bagaimana jauh lebih pintar.

Mereka mahu mengumpulkan semuanya ke satu tempat… tetapi emu bagaikan memberi jari tengah dan lari ke merata tempat. Temba.kan rambang mereka terkena 12 ekor sahaja… 12 daripada 20,000 ekor.

Dua hari kemudian, anggota-anggota Australia membuat ser.angan hendap selepas terlibat 1,000 ekor emu. Kali ini mereka tunggu sampai emu betul-betul hampir. Rancangan mereka berjaya. Semua emu termakan umpan.

Senj.ata mereka boleh pula tersekat (jammed) selepas membµnµh 12 ekor (Burton, 2013). Pada hari keempat, Meredith sedar yang emu ini sebenarnya cilik.

Kedatangan anggota Australia disedari emu, yang akan memberi amaran secara berangkaian.

Selepas enam hari berusaha, Meredith garu kepala. 2,500 butir pelµrµ telah dibazirkan. Mereka hanya membµnµh dalam 50 hingga 500 ekor sahaja. Asalnya mereka sangka emu ini akan ditem.bak ma.ti dengan mudah.

Masalahnya, kawanan emu macam pandai dalam ilmu gerila pula – jumlah besar yang berselerak dalam kumpulan-kumpulan kecil sampai senj.ata mereka bagaikan pisang dalam tangan.

Dan sudah pastinya tiada anggota Australia yang terbµnµh dalam operasi ini. Kalau ada, memang tolol sangatlah.

Emu Menang

Operasi ini menjadi perbualan hangat dalam Dewan Rakyat. Hujah ahli politik menjadi perbualan media, yang teruk mengecam Sir George Pearce dan Mejar G.P.W. Meredith.

Dalam percubaan kedua, Australia berjaya menundukkan 2,500 ekor emu… barangkali mengurangkan impak terhadap industri gandum. Akan tetapi, emu tidak berhenti menye.rang contohnya pada tahun 1934, 1943 dan 1948.

Tiga kali ini para petani memohon bantuan kerajaan… yang ditolak. Sebaliknya kerajaan menyediakan ganjaran bagi sesiapa yang berjaya menemb.ak ma.ti emu. Kira boleh tahanlah – ten.tera Australia boleh menang di Timur Tengah… tetapi kalah di tempat sendiri. Lawan burung pula.

RUJUKAN:

Burton, A. (2013, Ogos 1). Tell me, mate, what were emus like? Frontiers in Ecology and the Environment. 11 (6): 336.

Johnson, M. (2006). Feathered foes: (ditapiskan) settlers and Western Australia’s Emu (ditapiskan) of 1932. Journal of Australian Studies. 30 (88): 147-157.

Robin, L, et al. (2009). (ditapiskan) and Bust: Bird Stories For a Dry Country. CSIRO Publishing. Halaman 256.


Sultan Azlan Shah – Hakim Termuda Dalam Sejarah Negara

Pada tahun lalu, kita semua dapat menyaksikan pelantikan Ketua Hakim Negara wanita yang pertama dalam sejarah negara. Hal tersebut merupakan suatu perkara yang jarang-jarang untuk dapat dilihat di negara kita pada hari ini.

Namun demikian, tidak ramai mengetahui bahawa negara kita pernah melantik seorang hakim termuda bukan sahaja dalam sejarah negara malahan dalam sejarah negara-negara komanwel. Lebih menarik lagi, individu yang dilantik tersebut merupakan seorang ahli kerabat diraja dan anakanda kepada seorang Baginda Sultan di sebuah negeri di negara kita

Hal ini pastinya tidak diketahui ramai terutamanya mereka yang tidak langsung mengambil tahu akan sejarah Raja-Raja Melayu di negara kita. Lebih sibuk ‘mengkaji’ tentang sejarah Raja negara-negara barat berbanding dengan Raja-Raja Melayu kita yang berdaulat.

Tidak salah untuk ‘mengkaji’ tentang sejarah Raja negara-negara barat bahkan ia merupakan satu hal yang bagus. Tetapi, yang menjadi kesalahan adalah apabila tidak diambil peduli langsung akan sejarah Raja-Raja Melayu kita yang berdaulat ini.

Penglibatan Awal Dalam Undang-Undang

Seperti yang pernah kita pelajari dalam mata pelajaran sejarah di sekolah, pada zaman sebelum kemerdekaan, anak-anak raja akan dihantar ke sekolah-sekolah elit bagi membolehkan mereka belajar ke peringkat lebih tinggi di luar negara.

Perkara yang sama berlaku dalam perjalanan pendidikan Almarhum Sultan Azlan Shah. Baginda telah menjejakkan kaki ke Malay College Kuala Kangsar (MCKK) seusai tamatnya pendidikan sekolah rendahnya di Batu Gajah, Perak.

Selepas tamatnya pengajian di Malay College Kuala Kangsar, Almarhum Sultan Azlan Shah telah terbang ke England bagi melanjutkan pengajiannya ke peringkat universiti. Di England, baginda telah menyambung pengajiannya dalam jurusan undang-undang di University of Nottingham.

Almarhum Sultan Azlan Shah berjaya menamatkan pengajian Ijazah Sarjana Mudanya dengan jayanya di university tersebut pada tahun 1953. Lebih membanggakan lagi, baginda telah dilantik untuk menyertai Majlis Peguam Inggeris kurang setahun selepas menamatkan pengajian undang-undangnya.

Hakim Mahkamah Termuda Negara

Setelah lebih sedekad berkhidmat di perantauan, Almarhum Sultan Azlan Shah pun kembali ke tanah air untuk berkhidmat dalam institusi undang-undang negara pula. Pada tahun 1965, baginda telah dilantik sebagai salah seorang Hakim Mahkamah Tinggi Malaya.

Usia baginda yang pada ketika itu baru sahaja menginjak 37 tahun membuatkan namanya tercatit dalam sejarah menjadi Hakim paling muda yang dilantik dalam mana-mana negara komanwel. Sungguh membanggakan pencapaian Almarhum Sultan Azlan Shah ini.

Pencapaian kerja baginda yang mengagumkan telah menjurus kepada perlantikannya sebagai Hakim Mahkamah Persekutuan 8 tahun berikutnya. Peningkatan kerjaya baginda tidak terhenti di situ sahaja apabila baginda telah dilantik pula sebagai Ketua Hakim Mahkamah Tinggi Malaya 6 tahun kemudian pada tahun 1979.

Baginda telah memegang jawatan tersebut selama kira-kira 3 tahun lamanya sebelum baginda dilantik sebagai Ketua Hakim Negara pada tanggal 12 November 1982. Almarhum Sultan Azlan Shah merupakan waris takhta diraja pertama dalam negara yang memegang jawatan tertinggi dalam badan kehakiman negara itu.

Almarhum Sultan Azlan Shah kemudian telah secara rasminya melatakkan jawatan sebagai Ketua Hakim Negara pada tarikh 2 Februari 1984 kurang 2 tahun selepas pelantikannya. Hal ini berlaku atas pelantikan baginda sebagai Sultan negeri Perak yang baru pada ketika itu.

Walaupun selepas peletakan jawatan baginda itu, baginda tidak pernah berhenti melibatkan diri dalam hal undang-undang negara. Ini dibuktikan dengan penglibatan Baginda dalam penyampaian berkenaan undang-undang dalam kuliah-kuliah awam di serata negara.

Lebih menakjubkan lagi, penyampaian-penyampaian baginda dalam kuliah-kuliah awam tersebut telah pun dikumpulkan seterusnya diterbitkan dalam senaskhah buku untuk dijual kepada umum.

Catatan Penulis

Jasa Almarhum Sultan Azlan Shah dalam soal kehakiman negara amatlah luas dan besar. Jasa-jasanya itu tidak harus dilupakan kita dan wajar sentiasa kita sematkan dalam lembaran sejarah negara untuk renungan.

Tambahan pula, jasa-jasa baginda ini membuktikan bahawa tuduhan-tuduhan jijik pihak tidak bertanggungjawab bahawa Raja-Raja Melayu hanya duduk goyang kaki dan berjoli sahaja adalah tuduhan kotor dan tidak berasas serta bersifat hanya untuk mencemarkan kedaulatan Raja-Raja Melayu.

Oleh itu, ayuhlah kita bersama-sama berganding bahu meningkatkan imej Raja-Raja Melayu dan memelihara Kedaulatan Institusi Raja di negara kita daripada anasir-anasir buruk yang sentiasa ingin mencemarkan kedaulatan Raja-Raja Melayu yang kita sayangi ini.

Semoga Roh Almarhum Sultan Azlan Shah Dicucuri rahmat dan ditempat di kalangan orang-orang yang beriman di sisiNya. Al-fatihah.

RUJUKAN :


Makam Bawah Tanah Di Bawah Kota Cinta Paris

Kalau kita bercakap mengenai Paris, tentunya yang menerjah minda kita ialah Eifel Tower yang berdiri gagah sebagai kebanggaan yang tidak tertanding kota yang dikenali sebagai kota cinta itu. Namun, disebalik mercu tanda dan simbol romantisme yang dilekatkan pada kota ini, ada satu rahsia yang tidak diketahui oleh kita. Tahukah anda bahawa di bawah kota yang menjadi rumah kepada 2.2 juta nyawa ini, terdapat enam juta nyawa lain yang disemadikan di bawahnya?

Mesti ada yang
terkejut, bahkan yang pernah menjejakkan kaki ke kota ini pun masih tidak
mengetahui tentangnya. Jadi, apa sejarah disebalik catacomb atau makam bawah
tanah ini? Ia sebenarnya bermula pada abad ke-17 apabila kota Paris sedang
berkembang dengan pesat sebagai salah satu daripada kota utama di Eropah.
Namun, perkembangan yang pesat ini membawa kepada satu masalah apabila tanah
kubur di pinggiran kota tidak lagi mampu menampung jumlah tubuh yang perlu
dikebumikan.

Oleh kerana tanah
kubur tidak mampu lagi untuk menampungnya, dikatakan penduduk-penduduk
berhampiran mula mengadu kerana “bau kematian” yang sangat menganggu. Bau
kematian itu tentulah melibatkan seperti jasad yang sedang mereput. Bau-baunya
menghantui penduduk kejiranan Les Halles sehinggakan baunya menganggu perniagaan
minyak-minyak wangi yang datang daripada tanah kubur yang namanya Les Innocents…
tidak seinnocent namanya selepas anda menghabiskan artikel ini.

Oleh kerana masalah
ini, raja Perancis yang bernama Louis XV pada tahun 1763 telah mengeluarkan
perintah supaya mayat-mayat yang mati tidak ditanam di dalam kota, namun
perintah ini ditentang oleh pihak gereja kerana tidak mahu tanah perkuburan
terganggu. Namun, perjuangan Louis XV disambung pula oleh Louis XVI yang
merupakan pewaris takhtanya. Namun, hanya pada tahun 1780 semuanya berubah.

Hujan yang panjang pada musim bunga telah meruntuhkan dinding yang mengitari tanah perkuburan Les Innocents, menyebabkan longgokan mayat bergelmpangan dengan semua kawasan kejiranan tanah perkuburan. Pada waktu itulah warga Paris mula menerima kenyataan bahawa Paris memerlukan tempat baru untuk menempatkan peninggalan manusia yang sudah pergi.

Sebuah kuari yang sedalam lima tinggkat di bawah tanah Paris yang dipercayai dapat dijejak asal usulnya sehingga abad ke-12 Masihi, yang suatu masa dahulu pernah menjadi tempat perlombongan sumber bumi Paris menjadi tempat sasaran untuk menempatkan mayat-mayat dan segala peninggalan daripada kubur. Ia mengambil masa selama 12 tahun untuk memindahkan tengkorak-tengkorak dan tulang belulang penghuni kubur Les Innocents. Peninggalan paling tua dapat dijejak sehingga ke 1200 tahun yang lalu, sezaman dengan dengan abad ke-5 Masihi.

Pada ketika zaman
Revolusi Perancis yang terkenal itu tercetus di Perancis, makam bawah tanah ini
menjadi lokasi pengabadian para revolusioner yang tumbang termasuklah nama-nama
popular seperti Jean-Paul Marat yang merupakan suara paling radikal yang
mengerakkan tumbangnya monarki Perancis. Panjang makam bawah tanah ini sehingga
hari ini masih lagi diperdebatkan. Ada yang mendakwa bahawa ia melingkari
sehingga 300KM di bawah kota Paris, namun hari ini, yang dibuka untuk tatapan
pengunjung ialah sepanjang beberapa kilometer sahaja.

Kalau anda singgah
ke Paris, jangan lupa untuk mengunjungi makam bawah tanah ini. Perjalanan
menerokai makam bawah tanah ini mengambil tempoh sehingga 45 minit. Anda boleh
membeli audio guides semahal dalam
sekitar 4 dollar untuk menemani anda di bawah sana, atau boleh sahaja mengupah
mana-mana guides.Anda mungkin akan disambut dengan ayat yang berbunyi “Berhenti ini ialah empayar kematian (Arrête,
c’est ici l’empire de la mort!)”

Kebanyakan kawasan
lain bawah kota ini adalah ditutup untuk kunjungan orang awam, malah diharamkan
sama sekali untuk dijejaki. Namun, terdapat kumpulan kultus yang memanggil diri
mereka sebagai cataphiles yang meneroka terowong di bawah ini, memetakan banyak
kawasan-kawasan yang tidak diketahui pernah wujud di bawah Paris. Tentunya
apabila sebuah makam yang menempatkan sehingga 6 juta nyawa di bawahnya, ia menarik
pelbagai kisah-kisah seram. Mereka juga selalu berjumpa, dan membentuk komuniti
antara mereka, selain membersihkan jalinan terowong bawah tanah yang terbentuk
selama ratusan tahun ini daripada sampah sarap.

Kononnya kalau anda
berada di bawah makam bawah tanah ini, anda akan mendengar bunyi tapak kaki,
bunyi suara mengerang kesakitan dan seumpama dengannya mengiringi perjalanan
kaki anda. Bahkan, kalau anda merayau sehingga ke kawasan yang dilarang, anda
mungkin akan kesesatan di bawahnya kerana lorong-lorongnya adalah berbentuk
seperti pagar sesat dan sangat berselirat. Terdapat banyak penemuan peneroka
yang tersesat di bawahnya sebelum ditemui mati kelaparan.

Selain daripada kisah-kisah seram yang menyelubungi terowong bawah tanah ini,  tengkorak-tengkorak di dalamnya turut disusun membentuk hiasan tertentu membentuk dekorasi yang akan menarik lagi pelancong-pelancong yang singgah ke sini.  Kalau anda bernasib baik, anda mungkin akan menjumpai oasis yang tersimpan jauh di bawah tanah, dan bermandi-manda di situ. Bahkan, selain oasis itu, pihak polis juga pernah menemui sebuah “panggung wayang mini” dalam sebuah bilik yang agak besar dengan pesanan “jangan cuba untuk mencari kami.” Panggung wayang ini juga turut disertakan bersama dengan sebuah restoran mini untuk pengunjungnya. Sehingga hari ini, tiada siapa yang mengetahui pemilik restoran dan panggung wayang tersebut.

Rujukan: Geiling, Natasha (2014).
Beneath Paris’ City Streets, There’s an Empire of Death Waiting for Tourists. Smithsonian.com.
https://www.smithsonianmag.com/travel/paris-catacombs-180950160/

Hills, Jacobs
(2018). 10 Bone-Chilling Facts About The Catacombs Of Paris. Listverse. http://listverse.com/2018/05/14/10-bone-chilling-facts-about-the-catacombs-of-paris/


Hunayn Bin Ishak: Tokoh Bukan Islam Terkenal Era Abbasiyyah

Semasa
era Keemasan Islam, kolaborasi antara cendekiawan Islam dengan cendekiawan
bukan beragama Islam bukanlah sesuatu yang asing. Ini kerana menerusi
kolaborasi ini, ia menyumbang kepada pertambahan ilmu dalam pelbagai disiplin
berikutan usaha penterjemahan pelbagai bahasa asing ke Bahasa Arab. Dan antara
individu yang bertanggungjawab menyumbang bukan saja kepada era ini tetapi juga
era kegemilangan kerajaan Bani Abbasiyyah ialah Hunayn bin Ishaq.

Hunayn bin Ishaq dikenali menerusi pelbagai nama. Dalam Bahasa Syria, namanya ialah Hunein Bit Ishak manakala dalam Bahasa Arab namanya ialah ‘Abū Zayd Hunayn ibn ‘Ishāq al- ‘Ibādī. Hunayn turut dikenali dalam Bahasa Latin sebagai Johannitius Onan. Beliau dilahirkan pada tahun 809 Masihi di Hirah, selatan negara Iraq. Beliau merupakan seorang cendekiawan beragama Kristian Nestorianisme yang terkenal dan berpengaruh serta memainkan peranan sebagai sarjana, doktor dan saintis pada zamannya. Beliau sangat berminat dalam bidang penterjemahan terutama melibatkan karya-karya sains dan perubatan Yunani.

Hal ini ditambah dengan kebolehannya menguasai empat bahasa iaitu Arab, Syria, Yunani dan Parsi dengan baik sekali. Oleh sebab itulah, beliau banyak menghasilkan pelbagai karya yang bermutu dan masih digunakan sehingga hari ini. Menurut Dr Abdul Nasser Kaadan, Hunayn telah menterjemah lebih 112 buah karya dari tamadun Yunani selain menghasilkan 30 karyanya sendiri. Beberapa orang pengkaji berbeza pendapat berkenaan tahun beliau meninggal dunia. Menurut Ibn al-Nadim, beliau meninggal dunia pada tahun 873M sementara menurut Ibn Abi Usaybiah pula ialah pada tahun 877M.

Latar pendidikan

Hunayn merupakan seorang tokoh perubatan dan sains terbaik pada zaman awal Abbasiyyah. Beliau telah menuntut ilmu perubatan di sebuah sekolah perubatan awal di Jundishapur sebelum berkelana ke Baghdad untuk berguru dengan Yuhanna bin Masawayh, seorang ahli perubatan terkenal dan juga murid kepada Jibra’il bin Bakhtishu. Berikutan mempunyai minat yang mendalam terhadap ilmu perubatan lama, Hunayn melakukan banyak kajian intensif terhadap manuskrip perubatan Yunani dengan melakukan penterjemahan dari Bahasa Yunani kepada Bahasa Arab dan Syria seperti al-Majisti, sebuah karya terjemahan ilmu astronomi dari manuskrip Yunani yang dikarang Ptolemy yang berjudul Megale Syntaxis Mathematike.

Menurut
catatan Ibn al-Nadim menerusi kitabnya al-Fihrist, Yuhanna bin Masawayh telah
merendah-rendahkan bakat Hunayn semasa beliau menuntut ilmu perubatan di
Baghdad. Yuhanna jelas berang dengan sikap pelajarnya yang suka bertanya lalu
menyindirnya untuk tidak melibatkan diri dalam bidang perubatan dan mengikut
jejak langkah bapanya yang bekerja sebagai peniaga ubat di bandar Hirah sahaja.

Hunayn yang kecewa dengan kata-kata gurunya itu berazam untuk terus merantau demi mendalami ilmu dalam bidang perubatan sehingga berjaya digelar doktor perubatan yang terkenal. Beliau telah pergi ke Iskandariah dan mempelajari bahasa dan peradaban Yunani di sana selama dua tahun. Selain ke Iskandariah, beliau juga mengembara ke Anatolia bagi menyempurnakan pengetahuan Yunaninya. Hunayn turut mempelajari bahasa Arab di Basrah daripada seorang pakar bahasa terkenal iaitu Khalil bin Ahmad al-Faraheedi sebelum pulang ke Baghdad pada tahun 826M.

Selepas kembali dari pengembaraannya, Hunayn mula berkhidmat di bawah guru Yuhanna, Jibrail bin Bakhtiyashu yang juga doktor peribadi Khalifah al-Ma’mun dengan menterjemah beberapa karya Galen. Kegigihan beliau dalam bidang penterjemahan telah menarik minat Jibra’il dan ini mendorongnya memperkenalkan Hunayn kepada keluarga Musa bin Shakir, iaitu hartawan dan pencinta manuskrip Yunani. Keluarga ini kemudiannya mengupah beliau merantau ke tanah jajahan Rom Timur/Byzantine untuk mendapatkan buku-buku dalam Bahasa Yunani. Hasilnya beliau berjaya membawa pulang pelbagai buku dalam pelbagai disiplin ilmu seperti falsafah, muzik dan perubatan ke Baghdad. Memandangkan keluarga hartawan Musa bin Shakir mempunyai hubungan erat dengan khalifah pada ketika itu, Hunayn turut diperkenalkan kepada al-Ma’mun sebelum kematian Jibrail bin Bakhtiyashu pada tahun 828M.

Di sebalik tugasnya sebagai pemerintah, al-Ma’mun juga merupakan seorang pencinta ilmu. Beliau menggalakkan ramai cendekiawan melibatkan diri dalam usaha penterjemahan kerana ini boleh memperluaskan lagi pelbagai disiplin ilmu sama ada dari segi duniawi atau ukhrawi. Dorongan besar daripada khalifah Abbasiyyah ini telah menambah semangat Hunayn untuk terus gigih menterjemah karya-karya asing khususnya dalam bidang falsafah, sains dan perubatan. Pada tahun 830M, beliau dilantik oleh Khalifah al-Ma’mun sebagai Pengarah Baitul Hikmah iaitu sebuah pusat pengajian, pendidikan, perpustakaan, penterjemahan, penyelidikan dan pembelajaran pelbagai cabang ilmu termasuk sains, falsafah, perubatan dan kejuruteraan yang terletak di kawasan istana pada ketika itu.

Pada mulanya, Hunayn hanya ditugaskan sebagai pembantu bekas gurunya iaitu Yuhanna bin Masawayh. Beliau hanya diamanahkan melaksanakan tugasan yang mudah seperti membancuh ubat tetapi selepas beberapa ketika, kepakarannya dalam ilmu perubatan mula terserlah sehingga akhirnya dilantik sebagai pengarah institusi berkenaan. Hunayn turut dibantu oleh beberapa tokoh penterjemah lain seperti rakan sepengajiannya semasa di Jundishapur, Salmawayh bin Bunan (doktor peribadi khalifah al-Mu’tasim) dan Thabit bin Qurrah al-Harrani. Mereka giat menterjemahkan manuskrip-manuskrip sains Yunani yang didapati dari pelbagai negara seperti Mesir, Syria dan Palestin hingga Empayar Byzantine melalui wakil yang dihantar oleh khalifah al-Ma’mun.

Walaupun dikenali sebagai penganut Kristian Nestorianisme, Hunayn mempunyai keperibadian yang baik dan dihormati oleh khalifah dan masyarakat Islam ketika itu.  Pada satu ketika, Khalifah al-Mutawakkil menawarkan beliau tugas menghasilkan racun yang membunuh musuh politiknya dan jika Hunayn sanggup, beliau akan diberi ganjaran yang besar sebagai upah. Namun, beliau menolak perintah al-Mutawakkil dan ini mengakibatkannya dipenjarakan. Tetapi tidak lama selepas itu, khalifah mendedahkan perintah itu hanyalah satu helah untuk menguji keperibadiannya. Hunayn bukan saja dibebaskan dari penjara tetapi mengikut jejak langkah gurunya berkhidmat sebagai doktor peribadi khalifah, kali ini sebagai doktor peribadi al-Mutawakkil.

Kaedah penterjemahan

Dalam
soal penterjemahan, kaedah penterjemahan Hunayn ialah menterjemahkan manuskrip
dari Bahasa Yunani ke Bahasa Syria terlebih dahulu sebelum dibantu oleh rakan-rakan
dan pelajarnya untuk menterjemahkan ke dalam Bahasa Arab. Kebiasaannya, Hunayn
menterjemah buku-buku perubatan dan astronomi ke dalam bahasa Syria terlebih dahulu
sebelum meminta penterjemah lain untuk menterjemahkannya ke dalam bahasa Arab.

Contoh kaedah ini diaplikasikan ke atas karya asli Aristotle yang bertajuk Hermeneutica. Pada mulanya, beliau menterjemahkan karya-karya ini dalam Bahasa Syria sebelum diambil alih oleh anak dan anak saudaranya iaitu Ishak bin Hunayn dan Hubaysh al-‘Asam bagi membolehkan ia diterjemahkan ke Bahasa Arab. Walau bagaimanapun, terjemahan buku falsafah dalam bahasa asing diterjemahkan terus ke Bahasa Arab. Ada masanya, pelajar-pelajarnya turut membantu seperti seorang lagi pelajarnya bernama Istafan bin Basil menterjemahkan karya botani Discorides ke Bahasa Syria sebelum disemak dan diterjemah semula ke Bahasa Arab oleh Hunayn. Selain dibantu oleh Ishak, Hubaysh dan Istafan, beliau turut dibantu oleh pembantu-pembantunya iaitu Isa bin Yahya bin Ibrahim, Isa bin Ali dan Musa bin Khalid.

Mereka melakukan terjemahan yang tepat dan teliti dari manuskrip asal dan memainkan peranan utama dalam kebangkitan usaha penterjemahan karya-karya Yunani. Pada awalnya, Hunayn mengunakan kaedah penterjemahan secara salinan sama tetapi kemudian menukar kaedah itu kepada kaedah penterjemahan secara semantik. Walau bagaimanapun, kerja penterjemahan bukanlah sesuatu yang mudah kerana ada perkataan yang sukar diterjemahkan. Ini memaksa Hunayn mencari perkataan-perkataan lain yang hampir dengan perkataan yang diterjemahkan dan menyelitkan nota kaki bagi menjelaskan maksud asal kehendak manuskrip tersebut.

Karya terjemahan dan asli Hunayn

Dalam tempoh 50 tahun sebagai penterjemah bersama para pelajarnya, Hunayn telah menterjemah pelbagai karya tokoh agung Yunani seperti Hippocrates, Aristotle, Euclid, Ptolemy dan Galen serta pengkritik karya mereka seperti Oribasius dan Paulus Aeginata. Contohnya, karya-karya hebat Galen yang diterjemah oleh beliau seperti De sectis, Ars medica, De crisibus dan Methodus Medendi. Walaupun sesetengah karya tokoh Yunani itu hilang ditelan zaman, terjemahan karya-karyanya dalam Bahasa Arab masih wujud sehingga ke hari ini.

Menurut
Dr Nasser menerusi artikelnya berkenaan Hunayn telah menyenaraikan 112 buah
kitab yang diterjemah ke dalam bahasa Arab. Antara karya termasyhur beliau
ialah Kitab al-Madkhal ila al-Mantiq, Kitab Jawami’ Aflathun, Kitab al-Akhlaq,
Kitab fi al-Asma’ al-Tibbiyah, Kitab al-Burhan, Kitab al-Hilah li hifz
al-Sihah, Kitab al-Tiryak ila Qaysar, Kitab al-Adwiyah al-Muqabalah li
al-Adawa’, Maqalah fi Afdal Hay’at al-Badan dan Maqalah fil al-Awram.

Dalam
kesibukannya menghasilkan karya-karya terjemahan, Hunayn tidak ketinggalan
menghasilkan karya-karya original dalam pelbagai disiplin ilmu. Ibn al-Nadim menerusi
kitabnya al-Fihrist telah menyenaraikan sebanyak 30 karya asli Hunayn seperti Kitab
Ahkam al-I’rab ‘ala Madhahib al-Yunaniyyin, Kitab al-Masa’il fi al-Tibb li
al-Muta’allimin, Kitab al-Hammam, Kitab Ilaj al-Ayn, Kitab Taqasim c Ilal al-Ayn,
dan Kitab al-Adab al-Falasifah.

Karya al-Masail dianggap karya paling agung dihasilkannya dalam dunia perubatan sehingga menjadi rujukan doktor-doktor pada Zaman Renaissance. Setiap bab disusun mengikut soal jawab perubatan yang jelas dan mudah. Beberapa prinsip kesihatan utama dihuraikannya seperti udara yang dihirup, makanan dan minuman, kerja dan rehat, perkumuhan dan tindak balas psikik. Selain menyumbang kepada dunia perubatan, Hunayn turut menyumbang kepada bidang oftalmologi menerusi al-Ashr Maqalat fi al-Ayn atau di negara Barat lebih dikenali sebagai ‘Ten Treatises on Ophthalmology’. Kajian mendalam beliau itu secara keseluruhannya menjelaskan bagaimana penyakit katarak dan tumor dalam mata berlaku serta menerangkan cara penyembuhannya melalui kaedah pembedahan mata.

Karya
ini merupakan ulasan dan hasil penelitian beliau sendiri terhadap karya Galen
yang berjudul De placitis Hippocratis at Platonis dan sebuah lagi karya yang
berjudul De Usu Partium. Persembahan dan penerangan daripada buku tersebut yang
jelas dan sistematik telah menyebabkan ianya menjadi rujukan kepada pengamal
perubatan generasi selepasnya. Ianya telah disemak dan disahkan oleh Pemenang
Nobel Fisiologi dan Perubatan, Otto Meyerhof. Hasil penelitiannya mendapati
al-Ashr Maqalat fi al-Ayn sebagai karya perubatan optik yang paling sistematik
dan tertua di dunia.

Karya
yang mengandungi 10 buah makalah ini membahaskan tentang pelbagai topik seperti
tabiat mata, otak, saraf dan roh mata, simptom-simptom sakit mata, jenis-jenis
ubat dan penawar mata serta cara penjagaan mata yang betul. Selain itu, Hunayn
turut mengesyorkan lebih 44 jenis ubat dengan menerangkan tentang kaedah
penyediaan, teknik, bahan-bahan yang digunakan serta dos-dos ramuannya dalam
sesuatu bancuhan sebelum digunakan sebagai ubat.

RUJUKAN:

Romli,
Ammar Badruddin. (2014). Hunayn Bin Ishaq: Tokoh Non Muslim Era Kegemilangan
Zaman Abbasiyah. Journal of Human Development and Communication Volume 3.
Halaman 17-26. Universiti Malaysia Perlis. https://www.researchgate.net/publication/332342049_Hunayn_Bin_Ishaq_Tokoh_Non_Muslim_Era_Kegemilangan_Zaman_Abbasiyah


Kisah Lelaki China Kena Kuarantin 50 Hari

Semua maklum jika ada kontak rapat dengan orang yang dijangkiti Covid-19 atau baru pulang dari luar negara, memang nasib badan perlu dikuarantin selama 14 hari.

Pada yang pernah melaluinya, itu merupakan prosedur biasa yang perlu ditempuhi bagi memastikan tahap kesihatan mereka terjaga. Tetapi bagi seorang lelaki ini, dia terpaksa dikuarantin bukan sekali tetapi tiga kali.

Perkara ini menimpa seorang penduduk Jining, Shandong bernama Xiong. Lelaki ini menjadi bualan hangat warga maya China apabila menghabiskan separuh bulan Februari dan separuh bulan Mac untuk tempoh kuarantin. Sehinggakan media tempatan menggelarnya ‘beli satu dapat dua’.

Portal Oddity Central melaporkan kali pertama dia dikuarantin di pangsapurinya ialah pada 8 Februari, dua hari selepas pulang dari Filipina. Dia dilarang meninggalkan rumahnya 14 hari tetapi bernasib malang apabila arahan itu ditambah lagi dua kali sehingga menjadikan keseluruhan tempoh 50 hari.

Dalam video yang tular di media sosial, Xiong mendedahkan selepas berkurung dua minggu, barulah dia dapat keluar dari rumah. Tetapi malang menimpa dalam bentuk jirannya yang baru pulang dari Korea Selatan.

“Ketika itu, saya melangkah keluar pintu dan ada jiran yang baru pulang dari Korea Selatan. Dia datang ke arah saya diikuti seorang pekerja kesihatan dan meletakkan saya kembali ke sini (di dalam rumahnya) selama 14 hari lagi,” katanya dalam video itu.

Tahu itu merupakan prosedur standard, Xiong menurut arahan dan menjalani kuarantin diri buat kali kedua selama 14 hari lagi hanya kerana bertembung jirannya di pintu.

“Saya mengira 14 hari berlalu dengan cepat. Saya berbaring di lantai tanpa melakukan apa-apa sepanjang hari. Kemudian, dengan berakhirnya tempoh kuarantin itu, tiba-tiba abang saya pulang dari Singapura dan saya dikenakan kuarantin selama 14 hari lagi.

“Saya hanya terbaring di lantai hampir 50 hari tanpa melakukan apa-apa,” katanya.

Mungkin ada yang tergelak mendengar kisah Xiong ini tetapi di sebalik kelucuan dan kisah malang yang menimpanya, sekurang-kurangya dia patuh kepada arahan kuarantin. Jadi semasa PKP berjalan, patuhi arahan pihak berkuasa dan sentiasa menjaga kebersihan diri jika mahu membantu negara menewaskan Covid-19.

RUJUKAN:

Agensi. (2020). Kurung 50 hari. Harian Metro. https://www.hmetro.com.my/utama/2020/04/565069/kurung-50-hari

Spooky. (2020). Buy One, Get Two Free: Unlucky Man Quarantined Three Times in a Row. Oddity Central. https://www.odditycentral.com/news/buy-one-get-two-free-unlucky-man-quarantined-three-times-in-a-row.html


Perhimpunan Putih Vs Perhimpunan Kuning

(Kajian berilmiah paling serius dari pemikiran golongan atas pagar yang dah nak terjun)

Ok, kita terus bentang hasil kajian berkenaan fakta-fakta tentang Perhimpunan Kuning Vs Perhimpunan Putih

1. Bilangan yang hadir ke Himpunan 812 adalah lebih ramai daripada yang menyertai BERSIH
2. Selepas perhimpunan Bersih jalan kotor, selepas perhipunan 812, jalan kekal bersih
3. Himpunan 812 solat berjemaah pada skala besar, himpunan bersih solat berterabur.
4. Tak ada kereta pecah atau terbalik berbanding himpunan Bersih.
5. Tak ada gambar pemimpin atau sultan dipijak di himpunan 812
6. Tak ada pertempuran dengan polis dan FRU.
7. Tak ada bendera Malaysia yang terbalik.
8. Tak ada ahli bomba yang dipukul.
9. Tak ada wartawan pecah kamera.
10. Tak ada placard manifesto yang menipu.
11. Tak ada LGBT bukak aurat sambil berdemo.
12. Kawasan lain hujan kawasan berhimpun tak hujan

“Kejap cik Hamka dan The Patriots, saya suka semua hantaran encik Hamka dan The Patriots, tapi saya tak suka bila cik Hamka tulis cerita politik, tolong tulis cerita tentang fakta tanpa libatkan politik, lagipun himpunan semalam aman sebab kerajaan sekarang yang bagus.”

Ohhh, okey, kalau begitu aku tulis fakta tentang warna kuning vs warna putih. Boleh?

Fakta Warna Kuning, Tahukah anda?

1. Terdapat tujuh warna kuning di Malaysia iaitu, kuning air, kuning gading, kuning langsat, kuning muda, kuning pinang masak, kuning sami, dan kuning tua tapi di Terengganu warna kuning tua dikenali dengan ‘kuning bata’.

2. Kuning ialah warna cahaya yang merangsang kedua-dua warna merah dan hijau sel-sel kon retina, tetapi bukan sel-sel kon biru. Cahaya dengan jarak gelombang 565-590 nanometer adalah kuning, walaupun cahaya komposit berfrekuensi kedua-dua merah dan hijau, seperti mencampurkan jingga dengan cahaya hijau pucuk pisang, atau merah dengan cahaya hijau, juga menghasilkan cahaya kuning. Jangan ponteng kelas sains.

3. Maharaja legenda China yang pertama Huang Di, digelar “Maharaja Kuning”

4. A golden service dengan symbol warna Kuning oleh Jabatan Bomba Malaysia melambangkan “penawaraan perkhidmatan yang berkualiti kepada pelanggan”.

5. Di negara orang putih, warna kuning melambangkan ‘penakut’. Oleh sebab itu, dalam slanga bahasa Amerika Syarikat, seorang penakut digelarkan “yellowbellied”

6. Di Malaysia, filem lucah di kenali sebagai ‘filem biru’, tapi di China, filem lucah dikenali sebagai ‘filem kuning’.

7. Di New York, istilah “yellow journalism” (akhbar kuning) merujuk kepada wartawan murahan yang suka memutarbalikkan fakta, membesar-besarkan perkara remeh temeh dan suka bergossip murahan.

8. Orang Asia kekadang dirujuk oleh orang Barat sebagai bangsa-bangsa berkulit kuning sebagai metafora warna ras. Pada abad ke-20 di Amerika Syarikat, pendatang-pendatang dari negara China dan Asia Timur dirujuk dengan penghinaan sebagai “bahaya kuning”

9. Menurut kajian dari Universiti Chicago, kuning ialah warna yang paling nyata dari jauh, oleh sebab itu, teksi, bas sekolah dan jentera berat bewarna kuning.

10. Jika ternampak kereta yang bewarna kuning, untuk menunjukkan korang update dengan isu isu semasa, maka jeritlah, “BUMBLEBEE!!” – woha!

11. Dalam bola sepak, pengadil menggunakan kad kuning untuk menunjukkan bahawa seorang pemain telah melakukan kesalahan dan sedang di beri amaran

12. Dalam permainan ragbi, seorang pengadil akan menunjukkan kad kuning untuk menunjukkan bahawa seorang pemain telah digantung daripada permainan buat sepuluh minit sebagai penalti.

13. Kuning ialah warna untuk bola snuker yang mempunyai nilai dua mata.

14. ‘Yellow pages’ adalah buku kuning sebagai pelapik telefon rumah zaman PM ke 4.

15. Dalam budaya Arab, terdapat frasa “senyuman kuning” yang bermaksud “senyuman dibuat-buat”.

16. Dalam frasa bahasa Perancis, “rire jaune” (“ketawa kuning”) yang dapat diterjemahkan sebagai “ketawa kosong”, iaitu ketawa sebab tak lawak.

17. Acar kuning ialah sejenis makanan orang Melayu yang terdiri daripada timun, lobak merah, dan kacang buncis dan sila rujuk buku memasak.

18. Pulut kuning ialah sejenis makanan orang Melayu di Malaysia, juga dikenali sebagai santapan semangat. Di Terengganu di kenali sebagai nasi kunyit.

19. Demam kuning adalah perkara yang biasa terjadi di kalangan bayi pada minggu pertama kelahiran dan jika tak dijemur pada cahaya matahari budak bila besar akan menjadi slow.

20. Jika ada gambar yang tidak lucah tapi di pandang lucah, maka masyarakat melaysia akan melebelkan orang itu sebagai “otak kuning”.

21. Tahi yang sihat adalah bewarna kuning, warna hitam itu tanda tahi tidak sihat. Tahi merah itu buasir!

22. Di Malaysia pentaksub politik di lebel, Mahacai, Di Amerika Syarikat, pentaksub politik di gelar “anjing kuning”.

23. Budaya yang tidak elok dari etnik lain, di kenali sebagai budaya KUNING.

24. Di negara bukan Islam Filipina, warna kuning telah digunakan sebagai warna rasmi dalam perhimpunan-perhimpunan politik untuk menentangi kerajaan Filipina (eh, sama macam perhimpunan bersih jer..)

25. Ada Hadis riwayat Abdullah bin Amr bin Al Ash menceritakan Rasulullah SAW melarang memakai pakaian berwarna kuning.

Ops, dah sampai ke Hadis Nabi cerita tak suka warna kuning, cukuplah sampai situ, kita cerita warna putih pulak, baru adil.

Fakta Warna Putih, Tahukah anda?

1. Nama sebenar P Ramlee adalah Zakaria Puteh.

2. Pasir Putih ada Di Kelantan.

3. Warna putih adalah warna yang digemari Nabi. Petikan Imam Al-Ghazali dalam Ihya’ Ulumiddin

4. Pakaian ehram untuk mereka yang pergi haji, adalah bewarna putih dan ini adalah sunnah Nabi.

5. Daripada Samurah r.a ,Rasulullah S.A.W bersabda ,: “Pakailah pakaian berwarna putih kerana ia lebih suci (bersih) dan baik..” (Hadis riwayat Nasa’i)

6. Dari Ibnu Majah, Nabi S.A.W bersabda,: “Sebaik-baik pakaian untuk mengunjungi masjid atau menziarahi kubur ialah berwarna putih.

7. Bendera Islam bewarna putih dan tertulis kalimah LA ILAHA ILLALLAH MUHAMMAD RASULULLAH (HR Ibnu Majah)

8. Kain kafan yang di gunakan untuk membungkus mayat orang Islam adalah bewarna putih, tidak kira kau orang dari parti warna apa apapun.

9. Orang kafir, kereta mayat mereka bewarna hitam, tapi di Malaysia, kerata mayat warna putih.

10. Dalam perang, jika bendera putih kosong yang dikibarkan itu tandanya mereka ingin berdamai atau menyerah kalah.

11. Dalam sukan UFC, apabila jurulatih membaling kain putih ke tengah gelanggang, pengadil haruslah memberhentikan perlawanan.

12. Dalam budaya perkahwinan masyarakat barat, pakaian putih dan tutup muka pengantin perempuan dianggap sebagai lambang kesucian, iaitu pengantin masih dara. Tapi di Malaysia, pada malam pertama, letak kain putih dipunggung perempuan yang mana jika ada darah bermakna dara pecah.

13. Pulau Batu Puteh menjadi subjek utama mengenai pertindihan antara Singapura dan Malaysia yang dibicarakan menerusi Mahkamah Keadilan Antarabangsa.

14. Mambang Putih merujuk kepada sejenis makhluk halus yang mewakili semangat putih matahari dan langsung tak boleh bagi manfaat atau mudarat.

15. Jenayah kolar putih ialah jenayah yang dilakukan oleh seseorang terhormat dan berstatus tinggi dalam pekerjaannya. Ada pepatah mengatakan, penjenayah miskin tempatnya dalam penjara, penjenayah kaya tempatnya dalam politik. Woha!

16. Krim yang sedap korang makan pada kueh kek, adalah putih telur campur air gula – Now you know

17. Jika bermain catur, buah putih jalan dulu.

18. Orang yang malu nak mengorat, tiba tiba aweknya kahwin dengan orang lain di kenali sebagai “berputih mata”.

19. Bawang putih baik, bawang merah jahat, tapi aku lebih suka Nia Ramadhani.

20. Sel darah putih berfungsi untuk membantu tubuh melawan berbagai penyakit berjangkit dan bendasing, kekurangan sel darah putih akan – jangan ponteng kelas sains.

21. Biar Putih Tulang bermaksud bermaksud berusaha habis habisan.

22. Rumah Putih ialah rumah untuk Presiden Amerika Syarikat. Sudah beberapa kali rumah ini dimusnahkan dalam filem seperti ‘die hard 4.0’, ‘independence days’ dan lain lain.

23. Tahukah kamu kenapa warna tahi cicak putih dan hitam? Menurut kajian sains, ia adalah atas dasar safety, yang mana jika tahi cicak jatuh dalam susu, orang nampak, jatuh dalam kopi pun orang nampak.

24. Tahukah kamu kenapa mahsuri berdarah putih? Ya betul, sebab mereka tikam tepat pada buah dadanya.

Arghh, dah start mengarut, aku nak cerita kisah sunnah Nabi yang suka warna putih, tapi melalut kepada warna tahi cicak dan darah mahsuri, hampeh betul!

Habis sampai sini, anggaplah ini kekurangan diri aku yang mewakili warna hitam dalam hati putih aku, adohai…

So kesimpulannya, perhimpunan putih lebih bagus dari perhimpunan kuning berdasarkan fakta, sila setuju dari jauh.

Woha!

Tambahan:

Apa pendapat anda jika PAS nak bergabung dengan UMNO?

Eloklah orang islam bergabung! Apa salahnya kan?, orang kafir bergabung korang elok jer sokong jugak kan?

Contohnya?

Superman dan Batman bergabung dalam Justice League

Iron Man dan Captain Amarica bergabung dalam Avangers!

Power Rangers bergabung jadi robot besar

Kamen riderpun bergabung

Ultraman pun bergabung

Dulu Goku lawan Pikor, tapi bila Bezita datang, Goko bergabung dengan Pikor.

Bila Fliza datang, Bezita pulak bergabung dengan Goku.

Sekarang ni, Flizapun bergabung dengan Goku..

Jadi apa salahnya PAS dan UMNO nak bergabung? Apa salahnya?

Ps: Contoh tu jika korang malas nak rujuk Al-Quran dan Hadis, tapi jika rujuk Al-Quran dan Hadis, memang orang islam diperintah untuk saling bersatu dan janganlah berpecah belah.


Mengapa Lego Masih Tidak Hancur Selepas 1,000 Tahun Di Dalam Laut?

Lautan dunia dipenuhi dengan lego-lego plastik. Sebuah kajian mendapati bahawa lego mengambil masa sekitar 100 hingga 1,300 tahun untuk hancur di dalam laut. Ini bergantung pada komponen plastik yang membentuk lego tersebut serta keadaan laut.

Pada masa lalu, organisasi sukarelawan seperti LEGO Lost at Sea Project telah menemui beribu kepingan plastik di pantai-pantai. Kalau kajian yang dibuat itu benar, mungkin kita akan menemui lebih banyak lego di masa-masa akan dating.

Lego merupakan permainan yang paling popular dalam kalangan kanak-kanak. Antara bahagian yang menarik tentang lego ialah ketahanannya. Hal ini telah menarik perhatian Andrew Turner dari University of Plymouth yang mengkaji sifat tabii bahan kimia sampah-sampah laut.

Para penyelidik telah mengumpul 50 blok lego dari pantai-pantai di barat daya England. Kemudian, perbandingan dibuat antara lego-lego tersebut dengan lego-lego dalam keadaan yang asal sebelum dicampak ke dalam laut.

Lego dalam keadaan asal diperbuat daripada acrylonitrile butadiene styrene (ABS). Walaupun syarikat pembuat lego mempunyai visi untuk mencipta lego daripada bahan yang lebih tahan pada tahun 2030, bahan polimer yang digunakan sekarang pun sudah cukup memberikan bahaya.

Blok lego yang dikutip tadi menunjukkan pelbagai bentuk kelunturan, kekuningan, ketumpulan dan kecemaran. Hal yang mengejutkan ialah lego ini tetap tahan dan tidak hancur. Mereka mendapati lego ini pernah dijual pada sekitar tahun 1970 hingga 1980-an. Walaupun telah berpuluh tahun berada dalam laut, lego-lego ini tetap berada dalam keadaan, secara relatifnya, baik.

Bahan plastik seperti ABS merupakan bahan yang agak baru untuk kita ketahui evolusi plastik ini dalam jangka masa panjang. Tetapi kajian mendapati plastik ABS mampu memberikan kehidupan laut ancaman. Walaupun plastik ini tidak hancur, tetapi kelunturan warnanya serta bentuknya tidak setajam dan selicin seperti keadaan asal menunjukkan lego ini terhakis menjadi plastik-mikro (microplastic).

Pentingnya untuk kita kalau mahu buang suatu barang, buanglah di saluran yang betul supaya tidak memberikan bahaya kepada alam sekitar.

RUJUKAN:


Sejarah Sistem Kasta Di India

Sebuah kajian genetik ke atas penduduk India mendapati sistem kasta masyarakat India telah pun diamalkan secara meluas selama hampir 2000 tahun.

Sistem kasta berasaskan prinsip agama Hindu dan ia menentukan bagaimana interaksi  antara sesebuah kumpulan masyarakat dengan kumpulan masyarakat yang lain. Penyusunan hierarki sosial sebegini hanya membenarkan perkahwinan dalam lingkungan kasta yang sama. Malah, ia menetapkan bahawa kasta seseorang sudah ditetapkan sejak lahir. Selain itu, setiap kasta juga dikaitkan dengan lapangan kerja yang tersendiri.

Live Science melaporkan bahawa para penyelidik menjalankan analisa DNA terhadap 371 orang dari 73 buah kumpulan dan melaporkan penemuan mereka itu dalam American Journal of Human Genetics. Mereka mendapati bahawa populasi di India mengamalkan kehidupan yang saling bergaul antara satu sama lain sekitar 4200 tahun lalu.

Namun, amalan kehidupan ini terhenti sekitar 1900 tahun yang lalu. Hasil penemuan ini didokong oleh petunjuk-petunjuk yang ditemui dalam teks-teks purba yang mengisyaratkan bahawa kasta telah pun wujud sejak 3000-3500 tahun lalu. Pembahagian kasta menjadi semakin ketat sekitar 2000 tahun lalu.

Tiga kumpulan masyarakat utama, iaitu paderi, bangsawan dan orang awam, dapat dikenal pasti pada sebuah koleksi gurindam Sanskrit berusia 3500 tahun yang dikenali sebagai Rigveda. Pun begitu, sumber ini belum menyebutkan tentang pengasingan dan pengetatan terhadap pelaksanaan kasta.

Kumpulan masyarakat keempat yang dikenali sebagai Shudra (kasta paling rendah) mula disebutkan pada tahun 1000SM. Apapun, hanya pada tahun 100SM barulah teks suci Manusmruti menyebut tentang larangan langsung perkahwinan campur antara kasta. Larangan ini kelihatan selari dengan hasil penyelidikan genetik yang disebutkan tadi.

Penulis bersama kertas kajian tersebut, iaitu Priya Moorjani, seorang ahli genetik di Universiti Harvard menerangkan bahawa hubungan sosial merentas-kasta pernah menjadi satu kelaziman bagi penduduk di India. Akan tetapi, suatu ‘perubahan berlaku di mana kebanyakan kumpulan ini mengamalkan endogami (perkahwinan hanya dijalankan dalam lingkungan kumpulan tersendiri) sekitar 2000 tahun lalu.”

Sistem kasta ini memiliki kaitan dengan kepercayaan Hindu tentang empat varna  – pengaturan dan penyusunan manusia mengikut kesucian rohani dalaman mereka. Kedudukan tertinggi dihuni oleh golongan paderi, atau Brahmin. Golongan pahlawan atau Kshatriya adalah kumpulan yang seterusnya. Manakala Vaishyas, atau para pedagang adalah kasta yang ketiga.

Kasta paling rendah adalah Shudra (buruh, artisan dan hamba). Kasta Shudra turut dikenali sebagai ‘kasta yang tidak boleh disentuh’ dan mereka lazim ditindas. Antara bentuk penindasan tersebut adalah larangan meminum air dari perigi-perigi yang digunakan oleh kasta-kasta lain yang lebih tinggi. Mereka juga dilarang dari terlibat dalam ritual-ritual keagamaan. Malah, bayang-bayang mereka sama sekali tidak boleh meneduhi kasta Brahmin.

Menjelang awal kurun ke-20, India berusaha mendapatkan kemerdekaannya dari British dan sistem kasta menjadi suatu isu yang sangat kontroversi pada waktu itu. Sistem ini dikritik kerana disifatkan sebagai satu bentuk ketidakadilan dan penindasan. Kini, perlembagaan India melarang penggunaan istilah ‘kasta yang tidak boleh disentuh’ ketika merujuk kasta Shudra. Penindasan berdasarkan kasta juga dilarang.

Memasuki zaman teknologi dan maklumat, kepentingan sistem kasta mula hilang terutama dari sudut ekonomi. Namun, amalannya berkekalan sebagai doktrin keagamaan dan ia terus menjadi faktor pemecah-belah dalam kalangan masyarakat India pada hari ini.

TERJEMAHAN:

April Holloway. (5 Ogos 2017). The Controversial Indian Caste System Has Been Dividing India for 2000 Years. Ancient Origins.
https://www.ancient-origins.net/history-ancient-traditions/controversial-indian-caste-system-has-been-dividing-india-2000-years-021548


Berapa Kekayaan Bruce Wayne Sebenarnya?

ni bukan lah satu penulisan fakta. Penulisan ini adalah berdasarkan sebuah kajian sekumpulan pelajar jurusan ekonomi di Lehigh University yang mengira kekayaan superhero tersebut. Dengan hobi melawan penjenayah dan mempunyai teknologi terbaru, pasti memerlukan kos yang tinggi. Yalah, ingat Batmobile tu murah ke? Jadi berapa kekayaan Bruce Wayne sebenarnya?

(Nota: $ adalah dalam nilaI USD. Untuk rekod, 1 $USD adalah RM4.11)

Kos yang diperlukan untuk menjadi Batman agak besar. Katalah dengan pelatih seni bela diri elit menelan belanja $60 sejam dan Batman akan berlatih 4 jam sehari, 6 hari seminggu, kos latihan bela diri itu sahaja mencecah $74,880.

Untuk menyewa jet peribadi untuk pulang ke Gotham City adalah semahal $20,150 atau $1,550 sejam untuk tempoh 13 jam dari Beijing ke New York. Ini dalam episod Batman Begins di mana Batman pulang dari Beijing selepas memusnahkan tempat latihan League of Shadow dan mencederakan Raas Al Ghul.

Untuk kelengkapan pula yang bermacam bagai mencecah $147,0000. Batmobile sendiri pula bernilai $214,700.

Khidmat Alfred yang berkerja sebagai Butler juga bukan lah percuma. Harga servis pasaran untuk servis seorang Butler adalah $30 sejam. Jika beliau berkerja setiap hari maka, gaji tahunan Alfred adalah sebanyak $262,800!!

Kiraan untuk semua sekali termasuk pelbagai kos yang tak dinyatakan adalah $2.8 juta!!

Itu belum dikira dengan kos membina Batcave. Ingat murah ke nak melawan penjenayah? Ini Batman tau, bukan Kick-Ass.

Forbes telah melakukan kiraan fictional untuk kekayaan Bruce Wayne sebanyak $6.9 billion. Tetapi Forbes tak menyatakan metodologi perkiraan nya. Jadi kumpulan pelajar jurusan ekonomi Uinversiti Lehigh tersebut mengambil keputusan untuk membuat pengiraan sendiri berdasarkan 2 buah filem Batman iaitu Batman Begins dan The Dark Night.

Wayne Enterprise iaitu syarikat keluarga Bruce Wayne yang diasaskan oleh ayahnya menjalankan banyak jenis perniagaan seperti pembinaan, perkapalan, teknologi senjata dan juga keselamatan.

Berdasarkan perniagaan keluarga Wayne tersebut, mereka membandingkan syarikat pembinaan Wayne Enterprise dengan Turner Construction iaitu sebuah syarikat yang nyata, mereka berpendapat bahawa Wayne Construction bernilai sebanyak $39 juta!

Bagi bahagian teknologi persenjataan pula, mereka membandingkannya dengan syarikat nyata iaitu L-3 Communication yang pada thaun 2011 mendapat untung bersih sebanyak $956 juta.

Bahagian perkapalan Wayne Enterprise pula dibandingkan dengan Horizon Lines yang telah kerugian $229 juta pada tahun 2011. Bahagian keselamatan pula dibandingkan dengan Bear Sterns yang mendapat keuntungan bersih $684 juta pada tahun 2011.

Melihat kepada maklumat yang diberikan, boleh lah dikatakan pada tahun 2011, keuntungan bersih Wayne Enterprise adalah sebanyak $1.45 billion!!

Dalam babak akhir Batman Begins, Wayne Enterprise telah pergi “publlic” iaitu menjadi syarikat awam. Kalau nak dibandingkan, Wayne Enterprise mungkin sekali boleh disamakan dengan syarikat General Electric iaitu satu syarikat diasaskan di New York  yang mempunyai pelbagai perniagaan dan bahagian teknologi persenjataannya adalah salah satu bahagian yang penting.

Sahamnya di dagangkan 16 kali lebih tinggi berbanding pendapatannya. Jika Wayne Enterprise didagangkan pada nilai yang sama, maka kekayaan syarikat tersebut adalah bernilai $23.22 billion!!

Dan dalam babak tersebut, kita perasan yang Bruce Wayne mendapatkan semula milikan syarikatnya setelah sebelum ini beliau di keluarkan. Ikut kata Bruce Wayne :

Jadi kalau katalah kita mengira yang Bruce Wayne memiliki 50% saham Wayne Enterprise, maka kekayaan Bruce Wayne adalah sebanyak $11.6 billion!! Ini meletakkan beliau ke kedudukan 73 terkaya dunia nyata dan ke empat terkaya dalam dunia fiksyen jauh di depan iron man.

Kalau nak dikira dalam Ringgit Malaysia, kekayaan Bruce Wayne bernilai RM47.676 Billion!!

Apa pun, untuk orang biasa yang tanpa kuasa luar biasa untuk menjadi seorang superhero memerlukan belanja yang amat besar! Jika anda nak jadi Batman, anda perlu jadi billionman dahulu!


Israel Terlalu Yakin Sampai Hampir Kalah Dengan Arab Pada Tahun 1973

Kekalahan teruk pada tangan Israel memang menya.kitkan untuk Gamal Abdel Nasser. Awalnya stesen radio Arab memainkan propaganda yang Israel semakin tewas (Aburish, 2004). Namun pada 9 Jun 1967, Nasser muncul di hadapan media televisyen untuk mengumumkan kekalahan Mesir.

Di pentas sama, beliau meletakkan jawatan untuk memberi laluan kepada Zakaria Mohieddin yang terperanjat habis kerana tidak sangka. Daripada ucapan peletakan jawatan inilah perkataan “an-Naksa” diabadikan: Mesir kehilangan segalanya.

Walaupun kalah, rakyat Mesir seolah-olah memaafkan Nasser. Ratusan ribu dalam kalangan mereka membanjiri jalanan sebagai tanda sokongan (kepada Nasser) dan bantahan terhadap peletakan jawatan ini (Kandil, 2012).

Angkatan Mesir tidak mampu menandingi Israel kerana terlalu berbirokrasi. Pangkat anggota dinaikkan berdasarkan kesetiaan (kepada kerajaan), bukannya bakat atau pengalaman. Angkatan ini juga takut untuk berkata benar pada Nasser.

Tanpa senj.ata moden, mereka tidak mampu berlaw.an dengan baik. Nasser menerima Resolusi PBB 242 yang menggesa Israel keluar daripada wilayah diperolehi daripada per.ang… kerana Nasser kemudian meminta Yasser Arafat supaya menubuhkan sebuah negara Palestin bersebelahan dengan Israel melalui jalan perdamaian.

Secara tidak langsung, Nasser telah menyerahkan amanah “masalah Palestin” kepada Arafat.

Dan beliau meninggal dunia selepas menyatukan Arafat dengan Raja Hussein, di samping isterina Tahia. Kalau dalam bab politik, Nasser masih muda: 52 tahun, cuma dengan sejarah arteriosc.lerosis (salur dar.ah tersum.bat), ur.at bersimpul dan kencing manis.

Hussein dan Arafat menangis di khalayak ramai. Muammar Gaddafi pula pengsan dua kali kerana terlalu sedih (Burleigh, 2013).

Dan Mesir mendapat pemerintah baru, iaitu Anwar Sadat.

Sebelum Ramadan 1973

Anwar Sadat mempunyai pemikiran yang pragmatis. Dunia Arab masih belum cukup bersatu, mahupun berpadu untuk menghalau Israel keluar. Jadi beliau mengisytiharkan niat untuk mengiktiraf Israel… asalkan Israel keluar daripada wilayah diambil 1967 (Podeh, 2015).

Setelah mengetahui yang Sadat minta Israel kembalikan Semenanjung Sinai, Gaza dan Tebing Barat, Golda Meir terus naik berang. Sementara itu, Hafez al-Assad memasang niat untuk mengembalikan Pergunungan Golan ke pangkuan Syria.

Jadi pada masa ini, hanya al-Assad saja yang benar-benar mahu berper.ang. Sadat pula ingin berper.ang (kerana Meir tidak menerima syarat) kerana Mesir masih malu.

Sepanjang pemerintahan, Sadat membeli aset keten.teraan baru (kebanyakannya daripada Kesatuan Soviet yang kini mempengaruhi doktrin per.ang Mesir).

Berkali-kali angkatan Arab menjalankan latihan besar-besaran, yang membuatkan pihak Israel tidak senang. Sadat memastikan rancangan per.angnya diketahui hanya kumpulan kecil dalam kalangan pembesar ten.tera. Bermakna anggota bawahan hanya akan tahu beberapa jam sebelum per.ang bermula.

Unit perisikan Israel (dipanggil Aman) pasti yang Syria takkan berper.ang tanpa Mesir. Pihak Aman mendapat banyak maklumat tentang mµsµh daripada seorang anggota Mossad berbangsa Arab di Mesir bernama Ashraf Marwan… menantu Gamal Abdel Nasser sendiri. Marwan mendedahkan habis: Sadat sedang tunggu MiG-23 untuk ambil balik Sinai.

Maklumat ini digunakan pihak Aman sebaik-baiknya. Mereka tahu yang Mesir mesti ambil masa hingga Disember 1972 untuk mahir dalam mengendalikan MiG-23. Jadi Israel mempunyai masa beberapa bulan.

Kemudian Marwan memberitahu bahawa Mesir ada masalah kekurangan alat gantian (spare part). Pada masa itu, ketua Aman iaitu Eli Zeira yakin… Mesir belum bersedia. Tanpa Mesir, tiada Syria. Cuma Israel agak hairan.

Jeneral Ariel Sharon perasan angkatan Mesir terlalu rapat dengan Terusan Suez. Beliau memberitahu jeneral bawahan untuk bersiap siaga (kerana Israel masih menguasai Sinai). Tanpa pengetahuan Meir, Zeira dan Sharon, maklumat Marwan sebenarnya datang daripada Sadat sendiri.

Persediaan Israel

Tangan Golda Meir sangat terikat. Beliau tidak dapat menggunakan doktrin yang ditinggal Levi Eshkol, walaupun dengan cadangan daripada Jeneral David Elazar. Mereka bertemu pada 8:05 pagi, yang mana Elazar mahu menyer.ang Syria pada pukul 12:00pm, 3:00pm dan 5:00pm secara pra-emptif.

Tetapi pentadbiran Meir teringat amar.an White House: “jangan berani mulakan per.ang di Timur Tengah” (Pressman, 2012). Tambah pada hari itu (6 Oktober), Israel menyambut perayaan Yom Kippur yang paling suci dalam akidah Judaisme.

Henry Kissinger meminta bantuan Kesatuan Soviet untuk menenangkan keadaan melalui pengaruh Moscow di Timur Tengah. Pada masa ini, Meir boleh mengabaikan arahan Richard Nixon.

Walau bagaimanapun, pengaruh Amerika Syarikat amat diperlukan. Kerana banyak negara membangun dan maju berkawan dengan Amerika Syarikat. Semua negara ini bergantung pada minyak OPEC.

Jika mereka terpaksa menyokong Israel, tentu OPEC akan mencetuskan masalah politik dengan menyek.at bekalan minyak. Ini akan memberi teka.nan kepada semua pihak. Jadi Meir membuat keputusan: jangan ser.ang dulu (Quandt, 2005).Tetapi Meir memberi arahan kepada Elazar, supaya bersedia dengan semua unit udara dan empat divisyen berperisai. Pada hari suci yang Judaisme tuntut taubat, Meir dan Elazar perlu menguruskan 100,000 hingga 120,000 anggota. Kerana semboyan berbunyi pada hari itu.

Dua Untuk Satu

Anwar Sadat memulakan per.ang dengan Operasi Badar yang Mesir kehilangan 20 kereta kebal dalam masa dua hari. Walau bagaimanapun, Jeneral Ahmad Ismail Ali berjaya mengha.ncµrkan 400 kereta kebal Israel.

Seperti yang diketahui, Syria masuk melalui Pergunungan Golan apabila Mesir mula menyer.ang. Apabila barisan Israel di Sinai sudah jatuh, Mesir tidak langsung terhalang. Ia merupakan satu peper.angan dua negara untuk satu… untuk diri sendiri, bukannya Palestin pun.

Pada 13 Oktober 1973, Mesir berjaya membµnµh Mejar Jeneral Avraham Mandler di Sinai.

Namun Mesir tewas dalam pertemp.µran itu, kehilangan sekurang-kurangnya 200 kereta kebal. Ini kerana Mesir telah melangkaui garisan pertahanan sendiri. Sehari kemudian, Israel menghantar 160 F-4 Phantom II ke Mesir… mungkin untuk menggunakan taktik Eshkol.

Namun Jeneral Hosni Mubarak sudah bersedia, dengan 62 MiG-21 yang menum.bangkan 17 buah jet F-4 hingga Israel berundur.

Per.ang mula berpihak kepada Israel dalam beberapa operasi kemudian, meskipun mereka menanggung kerugian besar. Tetapi di Suez, tempat paling penting, pihak Avraham Adan tewas pada tangan Yusuf Afifi.

Pihak Antarabangsa Pening

Henry Kissinger menggunakan semua proksinya untuk menghentikan peper.angan ini. Walaupun PBB meluluskan perintah gencatan sen.jata, ketiga-tiga pihak masih berapi untuk sambung. Ten.tera Ketiga Mesir pula terper.angkap di Sinai, memberi peluang untuk dieksp.loitasi Kissinger. Beliau menghubungi Golda Meir: “walau apa cara sekalipun, jangan buat apa-apa pada ten.tera ini.” (Smith, 2018) Kerana Kissinger tahu, Anwar Sadat akan menghubungi Amerika Syarikat untuk menyelamatkan unit ini.

Sebelum peper.angan berakhir, Israel berada 101 kilometer daripada Kaherah sambil memegang Terusan Suez sekurang-kurangnya sebanyak 1,600 kilometer persegi. Ten.tera Ketiga yang masih kuat berada dalam zon dike.pµng Israel.

Namun angkatan Mesir mash terurus, dan tidak menyerah begitu saja. Walaupun nampak gaya macam Mesir akan kalah, sebenarnya tidak: Israel mempunyai jumlah anggota begitu ramai yang tiada tempat teduh. Israel sendiri tidak dapat menghantar bekalan bagi menampung keperluan mereka. Kemudian, kalau jumlah ini mara ke depan, mereka akan keluar daripada garisan pertahanan dan masuk dalam zon operasi Mesir.

Bermakna kalau kalah, sempadan Israel (tanpa Sinai) akan terdedah. Namun kalau menang, Israel akan mengambil Kaherah… sekali gus menjatuhkan kepimpinan Anwar Sadat (Stein, 2002).

Sementara itu, angkatan Syria sudah berundur kerana asa.kan Israel yang bertubi-tubi. Pada masa Israel berada 100+ kilometer daripada Kaherah, mereka sudah mara ke arah Damsyik. Kerana Golda Meir bersedia untuk kehilangan Sinai. Tetapi kehilangan Sinai tanpa dapat apa-apa di utara adalah satu kekalahan bagi Israel.

Sementara itu, Raja Hussein menyampaikan pesanan kepada Israel melalui Amerika Syarikat. Baginda terpaksa berper.ang bagi pihak Arab. Israel pula enggan membuka medan baru (untuk ser.ang Jordan).

Kepimpinan Meir berjaya mendapatkan bantuan daripada Richard Nixon. Dan pada 25 Oktober 1973, peper.angan ini tamat. Beberapa tahun kemudian, Anwar Sadat menerima nasib Raja Hussein: menjadi pemimpin buangan dalam Liga Arab… kerana beliau bersetuju dengan Camp David Accords yang memulakan hubungan diplomatik dengan Israel.

Bagi Israel, Per.ang Yom Kippur merupakan kemenangan diplomasi. Bagi Mesir, ia merupakan kemenangan politik kerana mereka mendapat Semenanjung Sinai. Bagi Sadat secara peribadi, ia merupakan kekalahan besar… kerana beliau dibµnµh pada 6 Oktober 1981.

RUJUKAN:

Aburish, S.K. (2004). Nasser, the Last Arab. St Martin’s Press. Halaman 262.

Burleigh, M. (2013). Small (ditapiskan), Far Away Places: The Genesis of the Modern World 1945-65. PanMacMillan. Halaman 511.

Kandil, H. (2012). (ditapiskan), Spies and Statesmen: Egypt’s Road to Revolt. Verso Books. Halaman 84.

Podeh, E. (2015). Chances for Peace: Missed Opportunities in the Arab-Israeli (ditapiskaN). The University of Texas Press. Halaman 104-105.

Pressman, J. (2012). (ditapiskan) Friends: Alliance Restraint in International Politics. Cornell University Press.

Quandt, W. (2005). Peace Process: American Diplomacy and the Arab-Israeli (ditapiskan) since 1967. University of California Press. Halaman 104-105.

Smith, J.D.D. (2018). Stopping (ditapiskan): Defining the Obstacles to Ceasefire. Routledge. Halaman 41.

Stein, K. (2002). Heroic Diplomacy: Sadat, Kissinger, Begin, and the Quest for Arab-Israeli Peace. Psychology Press. Halaman 87.


Siapa Sebenarnya Orang Yang Menenggelamkan Titanic?

Semasa diberi peluang menjadi jurumudi untuk Titanic, Robert Hichens ketika itu berada di kemuncak kariernya. Tugas sebagai jurumudi kapal paling mewah pada zamannya satu tugas yang tidak patut dilepaskan. Tetapi sebaliknya, ia sebenarnya menjadi pencetus kepada mimpi ngeri yang memberi kesan mendalam bukan saja terhadap Hichens, malah terhadap keluarga dan reputasinya untuk tahun-tahun mendatang.

Anak kelahiran Newlynn ini dilahirkan pada tahun 1882 dan merupakan anak kedua daripada 10 adik-beradik. Semasa kecilnya, kehidupan keluarganya amat susah dengan duit dan makanan sentiasa tidak mencukupi. Dan menjelang perubahan abad ke-20, bapanya Philip Hichens menasihatkan Robert mencari pekerjaan lain daripada terus hidup menjadi seorang nelayan. Pada usia 19 tahun, beliau menyertai Tentera Laut Simpanan atas permintaan bapanya kerana ketika itu, ia menawarkan program latihan kerajaan. Ia merupakan satu langkah yang baik kerana sebaik selesai menyertai program, Hichens menyertai perkhidmatan kapal komersial.

Pada tahun 1906, beliau mengahwini seorang wanita bernama Florence Mortimore yang dikenali semasa berada di Torquay ketika berkhidmat di atas kapal layar Ariano. Semasa Hichens memulakan tugasnya bersama Titanic, dia berpindah ke Southampton bersama isteri dan dua anak perempuannya. Pada ketika itu, ia bukan satu tugas mudah bekerja di atas kapal lebih-lebih lagi dengan mogok pekerja arang batu yang menjejaskan kerja sebagai kelasi. Tetapi rekod dia sama sekali tidak terjejas dan membuka ruang menjadi anggota krew dek kedua menyertai kapal malang itu. Sebelum Titanic memulakan pelayaran sulungnya ke New York, Hichens berada di atas kapal selama empat hari untuk mengetahui selok-belok Titanic.

Tetapi apa yang saya katakan itu akhirnya menjadi kenyataan. Pada tengah malam 15 April 1912, Hichens mengemudi kapal berkenaan tatkala ia berlanggar dengan aisberg. Dan kurang sejam selepas insiden perlanggaran berlaku, dia tidak lagi dibenarkan mengendali kemudi dan diarah menguruskan bot keselamatan nombor enam. Hichens berjaya menyelamatkan lebih 40 penumpang termasuk penumpangnya yang paling terkenal, Margaret ‘Molly’ Brown. Brown mendesak dia berpatah balik untuk menyelamatkan lebih ramai penumpang tetapi Hichens enggan berbuat demikian.

Atas sebab itulah dalam keterangannya kepada media, Brown melabel dia sebagai pengecut dan pembuli. Tetapi menurut cicit Hichens bernama Sally Nilsson, ada logik di sebalik tindakannya itu. Ini kerana pada ketika itu, dengan keadaan malam yang gelap dan tanpa sinaran bulan menyukarkan dia mencari arah kembali ke kapal seperti mana yang diarahkan Kapten Edward Smith. Selain itu, ada 16 bot penyelamat Titanic turut mengalami situasi sama seperti yang dihadapi Hichens.

Kenyataannya itu diulangi semasa sesi pendengaran berkenaan tragedi Titanic, kedua-duanya diadakan di London dan New York. Untuk memastikan kenyataan Hichens benar-benar konsisten, dia diletakkan di bawah tahanan rumah semasa sesi pendengaran dijalankan. Selepas tragedi itu, dia terus bekerja bersama syarikat White Star Line di mana ramai mengandaikan antara sebab Hichens berbuat demikian ialah syarikat sedia membayar gaji lumayan sebagai pertukaran untuk menutup mulut atau bimbang tidak dapat mencari pekerjaan lain. Atas sebab itulah, White Star Line menghantarnya ke Afrika Selatan, jauh dari England sekaligus menyebabkan dia terpisah dengan keluarganya.

Selepas Perang Dunia Pertama meletus, Hichens kembali semula ke England pada tahun 1914 dan berkhidmat sebagai jurumudi di kapal Tentera Laut, HMS Victory yang berada di Portsmouth. Tetapi pihak tentera memberi perlepasan kepada dia selepas didapati mengalami neurasthenia, satu keadaan yang kita ketahui hari ini sebagai kecelaruan stres pascatrauma (PTSD). Untuk tempoh 20 tahun seterusnya, ia menjadi mimpi ngeri kepada Hichens berikutan dia mudah letih, serangan panik, sakit kepala dan mengalami perubahan mood. Dan kadangkala, dia turut mengalami mimpi ngeri sehingga terbangun pada tengah malam.

Walaupun tidak diketahui sama ada mimpi berkenaan ada kaitan dengan tragedi Titanic tetapi ianya berkemungkinan dan sudah pasti menghantuinya sepanjang masa. Isu PTSD yang menghantui Hichens sebenarnya dialami oleh majoriti 705 penumpang Titanic yang terselamat. Menurut pengkaji Titanic, Mandy Le Boutillier pada ketika itu, PTSD masih belum difahami dan mereka tiada sokongan untuk menghadapinya. Le Boutillier menambah, “Bagi kebanyakan mangsa yang terselamat, ia merupakan satu pengalaman menakutkan yang mempengaruhi kehidupan mereka untuk tahun-tahun berikutnya.”

Pada tahun 1920-an, Hichens dan keluarganya kembali berpindah ke Torquay dengan dia membeli sebuah kapal persiaran kecil bernama Queen Mary. Tetapi untuk mendapatkan kapal berkenaan, dia perlu membuat dua pinjaman dengan seorang lelaki bernama Harry Henley. Henley sentiasa menyusahkan hidup Hichens dengan mendesaknya menyelesaikan pinjaman yang diambil. Selain tekanan dari Henley, suasana kemelesetan ekonomi semasa era The Great Depression mengakibatkan tiada lagi penumpang untuk kapal turut menekan perasan jurumudi itu.

Ini mendorong Hichens menjadi kaki botol tetapi ia memberi kesan kepada perkahwinannya di mana Florence meninggalkannya dan kembali ke Southampton selepas mereka sekeluarga dihalau keluar dari rumah kerana gagal membayar tunggakan sewa. Tiada kerja, bersendirian, tiada rumah dan dihantui oleh masalah neurasthenia, dia bergerak ke seluruh negara mencari pekerjaan dengan tabiat minumnya menjadi semakin buruk.

Hichens menyalahkan Henley kerana meletakkannya dalam situasi berkenaan dan ini mendorongnya membeli sepucuk pistol revolver. Sekembalinya ke Torquay, dia cuba membunuh Henley dengan menembaknya di kepala tetapi peluru tidak mengenai tengkorak kepalanya dan hanya mengakibatkan luka luaran saja. Henley berjaya melarikan diri dan meminta bantuan pihak polis. Sebaik pihak berkuasa tiba di tempat kejadian, Hichens cuba membunuh diri dengan menembak dirinya sendiri tetapi hanya melukakan hidungnya.

Selepas ditahan, polis menemui sekeping nota yang menyatakan keinginan dia membunuh Henley dan membunuh dirinya. Semasa dalam tahanan, Hichens sekali lagi cuba membunuh diri dengan mengelar pergelangan tangannya tetapi berjaya diselamatkan. Selepas didapati bersalah atas cubaan bunuh, dia dihukum penjara selama lima tahun tetapi tempohnya dikurangkan atas dasar belas kasihan hakim.

Semasa dipenjarakan di Penjara Parkhurst, Isle of Wright, Hichens berjaya memulihkan hubungannya dengan Florence dan selepas dibebaskan, kembali semula ke rumah keluarga mereka di Southampton. Tetapi bahagia yang dicari tidak kunjung tiba kerana Hichens diuji pula dengan kanser otak yang menimpa isterinya yang tercinta. Dia setia berada di sisi Florence sehinggalah dia terlalu lemah untuk berada di rumah dan dipindahkan ke rumah penjagaan di Southampton. Sebaik dimasukkan ke rumah penjagaan, Florence kembali menemui Penciptanya. Sedih dengan pemergian isteri tercinta ditambah dengan masalah jantung, Hichens memberitahu seorang rakan bahawa dia tidak mahu hidup dan enggan melihat England lagi.

Pada tahun kedua Perang Dunia Kedua atau 1940, Hichens kembali semula ke laut dan bekerja sebagai pegawai ketiga sebuah kapal kargo bernama English Trader. English Trader berperanan sebagai kapal yang membawa barangan berulang-alik dari Afrika ke Britain, selalunya tanpa iringan kapal tentera laut dan terdedah kepada ancaman Luftwaffe. Pada 23 September 1940 ketika usia mencecah 58 tahun, Hichens meninggal dunia akibat masalah jantung semasa ia berada di luar perairan Aberdeen, Scotland ditemani oleh kapten kapal berkenaan. Bagi Nilsson, dia menganggap moyangnya mati akibat patah hati. Dia menambah, “Dengan semua kajian yang saya lakukan, saya mendapati dia seorang lelaki yang penyayang, lucu, sangat mengambil berat dan setia.”

SUMBER


Confucius: Ahli Falsafah Agung Dari China

Dunia lebih suka bercakap mengenai ahli falsafah dari dunia Barat seperti dari Yunani atau ketika zaman Rennaisance atau ahli falsafah dari dunia Islam ketika zaman keemasan Islam di Abbasiyah, namun ahli falsafah dari Timur seperti dilupakan. Salah seorang daripadanya ialah Confucius, di mana falsafahnya menjadi tiang peradaban dinasti teragung China iaitu Dinasti Han selain beberapa buah dinasti terkenal yang lainnya dalam sejarah China seperti Dinasti Tang dan juga Dinasti Song.

Perkenalkan kepada Confucius atau juga dikenali sebagai Kongzi, seorang ahli falsafah yang hidup ketika abad ke-6 sebelum Masihi, dipercayai hidup ketika 551 sehingga 479 SM, sezaman dengan era peradaban Melayu Sungai Batu di Kedah. Kisah Confucius dibelenggu dengan mitos, legenda dan fakta. Lagipun rekod terawal mengenai kisah hidupnya pun ditulis kira-kira 100 tahun selepas pemergiannya oleh Sima Qian.

Confucius dipercayai merupakan anak luar nikah kepada ayahnya dan seorang gadis berusia 15 tahun. Confucius merupakan seorang yang berketurunan dari kasta bangsawan, kemungkinan kelas Shih. Ketika itu, kebanyakan mereka dari kelas Shih merupakan pegawal kerajaan, cendekiawan dan juga guru.

Dipercayai bahawa dalam darahnya mengalir darah keluarga dinasti yang memerintah China ketika zaman Dinasti Shang, dinasti yang memerintah China sebelum zaman dinasti Confucius lahir iaitu Dinasti Zhou. Dikatakan kononnya ketika kelahiran Confucius, terdapat seekor unicorn bertemu dengan ibunya dan mengatakan bahawa Confucius akan menjadi raja, namun tidak memakai sebarang mahkota.

Walaupun dari keturunan bangsawan, kehidupan awal Confucius adalah susah. Dia dibesarkan dalam keluarga yang miskin dan dipaksa untuk mempelajari pelbagai kemahiran untuk kekal hidup ketika zaman feudal China. Namun, berkat daripada pertolongan sahabatnya, kehidupan yang miskin tidak menghalang Confucius daripada mendapatkan akses ke buku-buku yang wujud pada zaman itu pada usia mudanya, sekaligus membentuk pandangan awalnya terhadap dunia.

Kehidupan awal Confucius ialah bekerja untuk kerajaan dan menjawat pelbagai jawatan kerajaan sebelum menjadi penasihat kepada pemerintah Lu (negeri tempat Confucius lahir). Namun, hadiah berupa seperti gadis-gadis cantic dan harta yang melimpah ruah kepada pemerintah Lu sehingga pemerintah Lu ini mengabaikan setiap tanggungjawab sebagai pemimpin membuatkan Confucius menjadi jijik lalu meletakkan jawatannya. Ternyata, zaman Feudal China bukanlah sesuatu yang kena dengan jiwa Confucius.

Selepas itu, ia memaksa Confucius meletakkan jawatannya dan mengembara ke serata China bersama beberapa orang pengikutnya, ke negeri-negeri di dalam China ketika itu yang sudi mendengar setiap ajarannya dan mana-mana pemerintah yang sudi untuk memeluk idealogi baru yang disebarkan yang ternyata ketika itu, sungguh berbeza dengan situasi zaman feudal China. Selepas mengembara dan mendapati bahawa tidak ada pemerintah negeri-negeri China menerima idealoginya, Confucius kembali semula ke negeri Lu lalu membuka sekolah dan mengabadikan hidupnya menjadi guru menyebarkan ajaran falsafahnya.

Meskipun ketika hidupnya, Confucius banyak menulis, sebagai contoh seperti Book Of Odes yang mengandungi koleksi puisi yang ditulis oleh Confucius dan juga buku sejarah yang mengandungi sejarah negeri Lu sendiri dalam bukunya seperti The Spiring Of and Autmn Annals, namun malangnya setiap falsafahnya tidak pernah dicatatkan dalam sebarang tulisannya. Kita hanya mengetahui, memahami dan mempelajari salsafah Confucius melalui buku yang ditulis oleh catatan kedua seperti Lun Yu atau dikenali sebagai The Analects Of Confucius. Selain itu, sumber utama Confucius diketahui melalui anak muridnya iaitu Mencius melalui buku Great Learning dan Mean.

Artikel ini mungkin tidak cukup untuk membahaskan tentang segala idealogi yang dibahaskan oleh Confucius sepanjang hidupnya. Namun, yang paling berkesan dalam diri saya ialah bagaimana saranan Confucius kepada para pemerintah China ketika itu yang menyuruh para pemerintah China supaya melihat kepada waktu silam, terutama ketika era pemerintahan Maharaja-Maharaja Bertaraf Pendeta (Sage) yang di mana ketika itu,  pemerintahan maharaja yang mementingkan rakyat dan sangat baik sehingga dicadangkan oleh Confucius supaya perlu dicontohi.

Prinsip ini tidak banyak beza dengan apa yang saya percaya pada bangsa Melayu. percaya bahawa bangsa Melayu mampu bangkit kalau mereka melihat kepada waktu silam, menekuni tokoh-tokoh Melayu hebat yang wujud dalam sejarah. Cuma bezanya, saranan Confucius agar ketokohan silam dicontohi untuk menepati salah satu prinsip dalam falsafah Confucius manakala saranan saya pula berbaur kepada nasionalism dan jati diri dalam bangsa Melayu.

Adapun Confucius mengatakan bahawa setiap “pemerintah” harus menunjukkan contoh yang baik agar nanti diikuti oleh orang laiunnya. Prinsip ini dikenali sebagai Te dalam falsafah konfucius, di mana pemimpin mengetuai dengan memberikan contoh pada perlakuan mereka sendiri.

Selain itu, antara prinsip lain dalam ajaran Confucius adalah seperti berikut:

Namun, untuk saya mengulas setiap prinsip memerlukan artikel lain yang fokusnya adalah pada setiap perbahasan dalam falsafah Confucius yang masih dibahaskan sehingga hari ini setiap maknawi yang cuba disampaikan oleh tokoh agung dari China. Untuk dalam artikel ini, saya suka untuk menyentuh mengenai “Hsiao” yang sangat menarik perhatian saya.

Hsiao menuntut penghormatan dalam sebuah keluarga terutama antara anak dan ayah. Kalau si ayah tugasnya untuk mendidik si anak, maka si anak pula tugasnya untuk menjaga si ayah. Bahkan betapa pentingnya institusi kekeluargaan dalam falsafah Confucius itu sehingga dalam bacaan saya mengatakan bahawa Confucius mengangkat institusi kekeluargaan mengatasi negara. Bahkan, Confucius menekankan bahawa selagi si ayah dalam sebuah keluarga masih hidup, maka si anak itu dilarang untuk mengembara jauh dari mereka dan lebih baik menyumbang bakti selagi ayah masih hidup.

Saya percaya kerana setiap manusia, mereka mula dibentuk dari rumah. Apabila sebuah institusi kekeluargaan itu kukuh, maka anak yang lahir daripadanya juga merupakan anak yang hebat, sekaligus akan menyumbang kepada pembentukan masyarakat dan negara yang lebih baik. Hubungan filial ini juga boleh dipandang pada peranan seorang Maharaja yang boleh juga dianggap sebagai figura seorang ayah kepada rakyatnya. Maharaja akan berterusan memberikan contoh yang baik, yang diambil daripada figura silam dan prinsip yang lain dalam ajaran Confucius, dan rakyat akan berterusan menjaga Maharaja sambil belajar dari contoh yang diketengahkan dalam mengetuai negara.

Dalam bidang Pendidikan, Confucius percaya bahawa rakyat harus didik melalui enam cabang ini. 1. Memanah 2. Kaligrafi 3. Menunggang kereta kuda (chariot) 4. Muzik 5. Pengiraan dan 6. Ritual. Fokus utama seorang pendidik adalah melahirkan manusia yang berintergriti yang dapat dicapai melalui prinsip kesopanan, kebajikan dan juga “ritual” yang wujud dalam tradisi masyarakat tradisional Cina itu sendiri.

Saya suka untuk memandang ritual sebahagian alat pendidikan kerana pada upacara dan ritual-ritual dan amalan yang berkait rapat dengan masyarakat cina itu atas nama jati diri. Saya juga percaya, pada ritual, amalan dan upacara yang wujud dalam kebudayaan masyarakat Cina, ada falsafah dan akar bangsa mereka seperti mana yang wujud pada amalan dan kebudayaan masyarakat Melayu.

Adapun, ketika ditanyakan kepada Confucius apa yang mampu merumuskan segala ajarannya, maka kata Confucius:

“Janganlah kau melakukan sesuatu yang kau tidak senangi ke atas dirimu pada orang lain.”

Tokoh hebat yang idealoginya masih dibahaskan selepas 2000 tahun masa berlalu ini menghembuskan nafasnya yang terakhir pada 479 SM. Idealogi yang cuba disebarkan oleh Confucius kemudian menjadi tiang peradaban untuk dinasti-dinasti yang berdiri dalam negara China seperti Han dan Tang.

Kejatuhan Dinasti Qin yang berasaskan idelaogi Legalism yang lebih mengutamakan hukuman yang berat untuk mendidik rakyat berbanding dengan falsafah Confucius yang berasaskan pendidikan harus datang daripada dengan contoh moral yang terbaik menyebabkan pengadaptasikan falsafah Confucius dalam Dinasti Han.

Rujukan:

Reid, T. R. (1999) Confucius Lives Next Door. New York: Random House.

Johnson, Spencer. (1979) The Value of Honesty: The Story of Confucius. La Jolla, CA: Value Communications

Cartwright, M. (2012). Confucius. Ancient History Encyclopedia.

Biography.com (2018) Confucius Biography. A&E Television Networks

CrashCourse (2012) 2,000 Years of Chinese History! The Mandate of Heaven and Confucius: World History #7. Youtube. https://www.youtube.com/channel/UCX6b17PVsYBQ0ip5gyeme-Q

Philosophy.lander.edu. Philosophy 312: Oriental Philosophy Main Concepts of Confucianism


Bamian: Bukti Jasa ATM Tiada Sempadan

Bamian terletak di tengah Afghanistan pada ketinggian sekitar 2,550 m daripada aras laut. Ia adalah pekan paling besar di daerah Afghanistan tengah ini – yang dipanggil Hazarajat, dan berjarak 240 kilometer ke arah barat daya Kabul. Lanskapnya cukup mengkagumkan dan sedikit sebanyak membuatkan kadang-kadang kita seolah berada di satu dunia lain. Antaranya adalah tasik Band’e Amer yang airnya cukup membiru dan memukau. Pada musim sejuk, airnya membeku dan kita boleh berjalan di atasnya. Malah di sini juga letaknya air terjun yang turut membeku di musim sejuk sebegitu.

Kepada masyarakat antarabangsa, bamian ini menjadi sangat terkenal kerana nilai sejarahnya yang sangat unik. Di daerah inilah letaknya antara patung Buddha terbesar yang telah berdiri selama lebih 1500 tahun – menyaksikan pertemuan laluan sutera yang satu ketika dulu merupakan lebuhraya ekonomi dunia yang sangat pesat, dan di sinilah bertembungnya pelbagai budaya Timur dan Barat, dibuktikanoleh  penemuan arkeologi yang telah menyerlahkan artifak-artifak budaya Greek, Turki, China dan India.

Malah di sini telah ditemui lukisan minyak paling tua di dunia. Ianya adalah tapak monasteri Hindu-Buddha awal dan nama bamian itu sendiri dalam bahasa Sanskrit varmayana bermakna “berwarna” – mungkin merujuk kepada lanskapnya yang jelas menunjukkan jalinan rona-rona coklat tanah, hijau tumbuhan dan biru tasik serta langit. Secara lebih tepat, ia diterjemahkan sebagai ‘The Place of Shining Light’.

Selain daripada patung Buddha besar tersebut, terdapat banyak lagi patung-patung Buddha yang diukir ke dalam kawasan kompleks tebing yang berdiri gagah memagari kawasan ini, dan di dalam tebing ini juga, jika kita masuk ke dalamnya, akan kelihatan bilik-bilik yang ditarah terus membentuk sistem terowong/ catacomb yang berselirat. Di sini juga terdapat sebuah bukit yang digelar sebagai “ Screaming Hill” – di mana terdapat sebuah istana yang pernah digunakan sebagai tempat penyiksaan semasa zaman Mongolia Genghis Khan dulu.

Kayanya ia dengan sejarah, daerah ini juga mempunyai keunikan tersendiri. Penduduknya rata-rata mempunyai rupa yang agak berbeza daripada rupa masyarakat Pashtun Afghanistan. Mereka yang dikenali sebagai Hazaras ini mempunyai ciri-ciri Asia – berkulit lebih cerah dan bermata sepet, legasi tinggalan sejarah mereka yang bercampur dengan genetik Mongol.

Berfahaman Syiah, masyarakat Hazara secara umumnya dipandang lebih rendah dibandingkan dengan masyarakat Afghanistan lain, dan menjadi sasaran serangan mereka yang memandang mereka sebagai kasta lebih rendah. Pengeboman bertahun-tahun oleh Taliban telah akhirnya memusnahkan patung Buddha yang sekian lama berdiri itu, serta memusnahkan sebahagian besar kawasan ini. Bertahun-tahun tersepit di tengah-tengah percaturan antara puak-puak bertelagah, akhirnya Bamian menikmati sedikit masa aman, sebelum ketegangan memuncak semula akibat kebangkitan semula Taliban.

Malaysia sendiri ramai yang tidak tahu. Ia adalah melalui Pasukan Bantuan Keselamatan Antarabangsa ke Afghanistan 2 (Malcon Isaf 2) yang berada di sana selama 6 bulan sepanjang tahun 2011. Antara yang terbabit adalah 4x anggota GGK dan 6x anggota 10 Briged PARA daripada keseluruhan 11 pegawai dan 29 anggota lain-lain pangkat yang diketuai oleh Leftenan Kolonel Rusman Sanip selaku komander pasukan– yang jelas menunjukkan ia bukanlah satu tanggungjawab yang dianggap enteng oleh pihak ATM.

Tanggungjawab itu berjaya dilaksanakan dengan cemerlang, sehingga pelbagai pihak, termasuk Amerika Syarikat (AS) memuji pasukan Malaysia  atas usaha meningkatkan taraf hidup penduduk sepanjang bertugas di negara itu. Malah, Pentagon sendiri mengakui usaha yang dijalankan pasukan ini amat cemerlang menerusi projek yang dijalankan termasuk menangani wabak brucellosis dan projek sistem penapisan air bersih untuk penduduk tempatan.

Langkah ATM menempatkan anggota wanita di negara bergolak itu bagi menarik penyertaan wanita tempatan dalam aktiviti kemanusiaan yang dijalankan ternyata berjaya mengangkat martabat kaum hawa di sebuah lokasi di mana wanitanya ramai yang tidak mendapat akses kepada pendidikan dan penjagaan kesihatan sempurna. Siapa sangka, antara yang terlibat adalah Pakar Kesihatan Awam Klinikal Epidemiologi , Mejar Dr. Mohd. Arshil Moideen – satu tred kepakaran yang ramai tidak tahu wujud dalam ATM.

Adakah kita berada di sana untuk berperang? Antara aktiviti yang dijalankan adalah program kesedaran berkenaan kesihatan, pengawalan wabak penyakit dan program air bersih – jelas menunjukkan komitmen kita terhadap misi kemanusiaan lebih daripada fungsi-fungsi lain, meski sepanjang kita berada di sana, pelbagai insiden berlaku – termasuk kes anggota polis Afghanistan yang cedera ditembak Taliban, diselamatkan oleh anggota kita.

Apa yang kita lihat di sini?

Kita dapat lihat dgn jelas betapa pentingnya misi kemanusiaan kepada pihak ATM kita. Mereka berada ribuan batu dari tanahair, namun jasa yang mereka taburkan harum mewangi di pentas antarabangsa.

Eleh ..diorang syiah kot..nak bantu-bantu buat apa?

Pergilah ke sana. Lihatlah betapa luasnya ladang ganja yang melatari lanskapnya. Namun Bamian masih kaya dengan kehijauan, dan masih bebas daripada tanaman ganja tersebut. Golongan Hazara tinggal dalam dunia mereka sendiri – kebanyakannya terasing daripada dunia luar dan malah, daripada masyarakat Afghanistan itu sendiri. Mereka tidak mengganggu sesiapa, tidak melancarkan peperangan terhadap sesiapa. Maka apakah hak kita melancarkan perang ke atas mereka? Sedangkan di zaman Nabi sendiri, golongan kafir yang tidak mengganggu umat Islam menerima perlindungan di bumi Madinah. Yang ada di Bamian adalah golongan mereka yang memerlukan bantuan dan sokongan untuk meneruskan kehidupan.Saya bukan orang arif yang mampu berhujah tentang agama, tapi jasa yang ditaburkan anggota kita, adakah patut dipersoalkan?

Kenapa pasukan Malaysia yang menjadi pilihan?

Kerana rata-rata anggota kita beragama Islam, dan mahu menerima atau tidak, dalam senario operasi antarabangsa, meski rakyat sendiri tidak mengakui, pasukan kita sebenarnya sering mendapat pandangan tinggi daripada pasukan asing dan malah musuh. Dalam banyak keadaan, kita sebenarnya yang menjadi buffer atau penahan – mengasingkan antara pihak yang bersengketa. Semuanya akibat daripada pendirian kita yang neutral. Hadirnya kita di medan bukan untuk menyebelahi sesiapa – mengatakan pihak mana betul dan pihak mana salah.

Hadirnya kita adalah sebagai pengaman – di mana kita membantu semua yang terlibatt bagi mengekang kerosakan agar ia terkawal dan memastikan mereka yang tidak berdosa, tidak terperangkap di tengah-tengah kancah itu. Bagaimana rasanya kalau anda berada di sini, tetapi saudara kesayangan anda berada di tengah-tengah peperangan sebegitu. Apakah perasaan anda? Tidakkah anda gusar mengenangkan siapa yang akan menyelamatkan mereka? Sentimen itulah yang dibawa oleh pasukan kita, sehingga mereka disegani semua pihak. Kalau tidak, masakan sosok seperti General Aboo Samah mampu memberikan kata putus kepada askar Farrah Aided yang dikenali sebagai ganas dan zalim itu, semasa beberapa insiden di Somalia. Kita membawa panji-panji negara yang neutral, serta fahaman Islam yang tidak ekstrem sehingga dalam banyak keadaan, kita diberikan laluan di tengah-tengah medan yang berkocak. Tidak percaya? Pergi dan rasai sendiri pengalaman itu.

Habis tu? Pergi perang tapi tak perang..buat mendanya? Membazir je..

Seperti yang saya katakan, hadirnya kita dalam banyak konflik adalah sebagai pengaman dan penyelamat. Tidak ada pihak mampu memaksa kita terlibat di dalam kancah tersebut. Memetik kata seorang otai pasukan “ Nobody can make us do anything we are not commanded to do”. Berbezanya pasukan kita dengan pasukan lain adalah kerana kita tidak melepaskan tembakan pertama. Sebarang tembakan adalah demi memberi perlindungan – samada nyawa sendiri, nyawa rakan atau pihak yang dilindungi. Itu sahaja, kerana bagi setiap tembakan, kita harus menyediakan laporan.

Dan apakah yang diperolehi oleh mereka yang menaburkan jasa itu? Tidak lain, hanya pingat yang dianugerahkan kepada setiap anggota yang berkhidmat dalam sesuatu misi NATO selama 30 hari, serta patch yang ada di dalam  gambar yang anda lihat di bawah – diberikan kepada salah seorang anggota kita yang terlibat semasa operasi escort bersama anggota Green beret US. Tidak ada emas berkoyan, tidak ada tanah berelung. Yang ada hanya doa insan kesayangan mereka agar mereka sentiasa selamat daripada sebarang peluru sesat.

Maka, jika di tanah asing yang bukan seagama dengan kita pun ATM masih mampu memberikan khidmat cemerlang, tanpa dapat diperkotak-katik sesiapa, apatah lagi jika kita berada di tanah yang seagama dengan kita. Fikir logiklah. Jangan diikutukan sangat sentimen yang sengaja mengucar-ngacir jiwa kita agar hilang kepercayaan kepada barisan yang berdiri bukan saja untuk kita, tetapi juga unttuk insan-insan lain atas nama kemanusiaan. Saat anda senang enak lena sedap berendoi di sini, mereka menaburkan jasa tanpa sempadan..dan sudahnya, saat jasa mereka mewangi di jiwa insan-insan lain, anda yang seagama, sebangsa dgn mereka mempertikaikan? Apakah anda yang berbuat begini, terlalu benak atau buta perut?

=WRA=